

زانکۆی سەڵاحەددین/ هەولێر

کۆلێژی ئاداب/ بەشی کۆمەڵناسی

قۆناغی سێیەم/ کۆرسی دووەم

**کۆمەڵناسی یاسایی**

مامۆستای بابەت/ د. ئەسرین زرار قادر

**بەشی یەکەم: یاسا و کۆمەڵناسی یاسایی**

**یەکەم: یاسا**

یاسا کۆمەڵێک رێسایە کە رەفتاری تاکەکانی کۆمەڵگا رێکدەخات کە چاکە و خێر بۆ تاک دەهێنێتەدی، دەبێتە هۆکارێک بۆ پێشکەوتنی گرووپ، کە دەسەڵاتی باڵا جێبەجێکردنی بەزۆرەملێی ئەم یاسایە لەسەر تاکەکانی گرووپەکە دەگرێتەئەستۆ.

یاسا پێناسەکراوە بەوەی کە کۆمەڵێک رێسای یاسایی گشتی و ناچاری و پابەندییە بۆ تەواوی تاکەکانی کۆمەڵگا، دەرچوون لێی لەژێر هەر پاساوێک، خاوەنەکی دوچاری سزا دەکاتەوە. کەواتە یاسا بەشێکە لە فیکری جێگیر و چەسپاو، دابێکی پاڵپشتە، خاوەن دانپێدانانێکی رەسمی دیارە لە شێوەی رێسای گشتی، دەسەڵاتی حکومەت و سەروەرییەکەی پاڵپشتی لێدەکەن. بە ئاماژەیەكی كورت دەكرێت بڵێین یاسا بریتییە لە رێكخەری پەیوەندییە كۆمەڵایەتییەكانی نێوان خەڵك، بەو مانایەی ژیانی كۆمەڵایەتی لەسەر بنەمای یاسایەكی دیاریكراو و رێكخراو بەڕێوەدەچێت. (**مۆنتسکیۆ**) بەم شێوەیە پێناسەی یاسا دەکات: بە گشتی بریتییە لە پەیوەندییە پێویستەكان كە لە سروشتی بوونەوەرەكان وەرگیراوە و هەموو بوونەوەرەكان خاوەنی یاسای تایبەتین.

ئەوەی لەم پێناسانە دەردەکەوێت، ئەوەیە کە یاسا دەوەستێتەسەر سزا. دەسەڵاتی باڵای دەوڵەت کۆمەڵێک ئامراز بۆ ئەم مەبەستە بەکاردێنێت و پشت بە هێز دەبەستێت بۆ ناچارکردنی خەڵک لەسەر رێزگرتنی رێسا یاساییەکان. بەبێ ئەم هێزە، ئەو رێسایانە کە پەیوەندییەکانی نێوان تاکەکان لە کۆمەڵگادا رێکدەخەن، هیچ خەسڵەتێکی یاساییان نابێت.

کەواتە یاسا دیاردەیەکی کۆمەڵایەتییە، بەبێ بوونی کۆمەڵگا بوونی نابێت، چونکە مرۆڤ ناتوانێت بژیێت، تەنیا لەژێر سایەی کۆمەڵگایەکی دیاریکراو نەبێت. بەلەبەرچاوگرتنی جیاوازی پلەی پێشکەوتن و مەدەنیبوونی کۆمەڵگایەک بۆ یەکێکیتر، لە زەمەنێک بۆ یەکێکیتر، ئەوە رێسا یاساییەکانیش جیاواز دەبن، بە جیاوازی شوێن و زەمەن. یاسا بەردەوام لە پەرەسەندن دایە، چونکە کۆمەڵگا پەرەدەسەنێت.

وەک تێبینیکراوە یاسا لە کۆمەڵگا کۆنەکان پێش دەرکەوتنی دەوڵەت سەریهەڵداوە، بەوپێیەی ئەو هێزەی کە خەسڵەتێکی یاسایی هەبووە لەسەر ئەو رێسایانەی کە رەفتاری تاکەکانی گرووپی رێکخستووە دەگەرێتەوە بۆ ئەو دەسەلاتەی کە گرووپەکە ملکەچبوونە بۆی و پەرستویانە. وەک دەسەڵاتی سەرۆک خێزان، یان خێڵ و عەشیرەت. لەبەرئەوەی مرۆڤ بەسروشتی خۆی بونەوەرێکی کۆمەڵایەتی و لە هەمان کاتدا نیزامییە، بۆیە ناژیێت تەنیا لە کۆمەڵگا نەبێت، بە غەریزەکانی خۆی هەست بەوەدەکات کە کۆمەڵگا جێگیر نابێت تەنیا لە سایەی جۆریک لە رژێم یان سیستەمێکی دیاریکراو نەبێت. ئەم غەریزەیە پاڵ بە مرۆڤەوە دەنێت بۆ دروستکردنی رێسایەک کە خەڵک بەهۆیەوە رەفتارەکانیان رێکدەخەن.

کاتێک کۆمەڵگا دەگاتە قۆناغی دەوڵەتداری، دەسەڵاتی گشتی دەوڵەت هەڵدەستێت بە دانانی تەشریعاتی پێویست بۆ پاراستنی سیستەمی کۆمەڵگا و دەستەبەرکردنی جێگیرییەکەی و پێشخستنی، هەروەها رێکخستنی دادوەریی بۆ جیاکردنەوەی نێوان خەڵک لە کێشە و ململانێکان کە لەنێوانیان سەرهەڵدەدات، هەروەها ناچارکردنی خەڵک لەسەر جێبەجێکردنی ئەو حوکمە قەزائییانە و رێزگرتنی یاسا. کەواتە ئەگەر مەبەستی یاسا پاراستنی سیستەم و هێنانەدی جێگیریی بێت بۆ کۆمەڵگا، ئەوە ئەم مەبەستە نایەتەدی تەنیا لە رێگای دانانی رێسای گشتی نەبێت و لەسەر کۆمەڵەیەک لە تاکەکان جێبەجێبکریت کە بارودۆخی هاوشێوەیان هەبێت، یان جێبەجێکردنی لەسەر کۆمەڵێک رووداو و بارودۆخی یەکسان.

کاتێک دەگوترێت رێسای یاسایی پابەندییە، مەبەست لێی ئەوەیە لەسەر تاکەکان پێویستە و فەرزە رێزی ئەو رێسایە بگرن، تەنانەت ئەگەر ئەم کارە پێویستی بەبەکارهێنانی هێز هەبێت. کەواتە بنەمای یاسا پەیوەستە بە توخمەکانی ناچاری و سزا. ئەمە بەو مانایە نایەت کە تاکەکان ملکەچی یاسا نابن تەنیا بە ناچارکردن و سزادان نەبێت. ئەگەر تاکەکان بە هۆشیاریی، ئیختیاریی و ئیرادەوە ملکەچی یاساکان ببن، ئەوە توخمی ناچاری لە بنەمای یاسایی بەکارناهێنرێت، تەنیا لەکاتی پێویست نەبێت. لەبەر ئەوەی یاسا گوزارشت لە پێداویستییەکانی گرووپ دەکات و بۆ خزمەتکردن و هێنانەدی بەرژەوەندییەکانیان دانراوە، بۆیە لەپێناو ئەمەدا پێویستە ملکەچبوون بۆی لەرێگای قەناعەت و هەستکردن بە پێویستێتی بێت بۆی، بۆیە گومان لەوەدا نییە چەندی رێزگرتنی ئیرادی بۆ یاسا زیاتربێت، ئەوە پەنابردنەبەر زۆرەملێ و ناچاریی کەمترە دەبێت.

پێویستە کەسەکان لە رەفتاری لادان و تاوانکاری دووربخرێنەوە لە رێگای سزا جەستەییەکان یان بەندکردن یان دوورخستنەوە یان لەسێدارەدان. ئەم ئامرازانە دارشتن و سیفەتێکی رەسمی وەردەگرن کە پێی دەگوترێت (یاسا) کە هەموو رێ و شوێنێک دەگرێتەوە کە گونجا و بە پێویست دادەندرێن بۆ رێگریکردن لە لادان و سزادانی تاوانباران. مادام یاسا سزا دەگرێتەوە، بۆیە کارایی سزاکە لەژێر سایەی چوار مەرجدا دێتەدی:

1. پێویستە سزا توند بیت بەپێی پێویست بۆ گەڕاندنەوەی هاوسەنگی بە ئامانجی گەیشتن بە هاوشێوەیی.
2. پێویستە سزا راستەوخۆ و یەکسەر بێت بەپێی پێویست، بۆئەوەی لە بیری خەڵکدا ئەوە بچەسپێت کە پەیوەندییەکی پتەو و بەهێز هەیە لە نێوان سزا و لادان.
3. پێویستە سزا بە رێژەیی وەک یەک بێت لە جێبەجێکردندا، واتە دادپەروەری هەبێت و بەسەر هەموو کەسێکدا جێبەجێبکرێت کە لادان ئەنجامدەدەن.
4. پێویستە سزا جێگای دڵنیایی و متمانە بێت. (کارایی و دادپەروەریی هەبێت).

**دووەم: جۆرەکانی یاسا**

دوو جۆری سەرەکی یاسا هەیە، یاسای گشتی و یاسای تایبەتی. هەر یەک لەم یاسایانە چەند لقێکی جیاوازییان هەیە کە ئەمانەی خوارەوەن:

**یەکەم/ یاسای گشتی**: ئەم یاسایە لە پێنج لق پێکدێت:

1. **یاسای گشتی نێودەوڵەتی**

مەبەست لێی کۆمەڵێک رێسای یاساییە کە پەیوەندی نێوان وڵاتان رێکدەخات لەکاتی شەڕ و ئاشتیدا، هەروەها پەیوەندییەکانی نێوانیان ریکدەخات لەگەڵ رێکخراوە نێودەوڵەتییەکان.

1. **یاسای دەستوریی**

واتە کۆمەڵێک رێسای یاساییە کە شێوەی وڵات، هەوەها سیستەمی فەرمانڕەوایی و دەسەڵاتە جیاوازەکانی، ۆەیوەندییەکانی هەریەک لەمانە بە ئەوانیتر دیاریدەکات. هەروەها ئەرک و مافەکانی تاکەکان بەرامبەر بە وڵات دیاریدەکات.

1. **یاسای کارگێڕیی**

کۆمەڵیک رێسا دەگرێتەوە کە چالاکی کارگێری رێکدەخات کە هەڵدەستێت بە ئەداکردنی وەزیفەکەی هەروەها کاروبارە کارگێڕییەکان و ئەو خزمەتگوزارییانەی کە کارگێری بە جەماوەری دەدات دیاریدەکات، نموونەی پەروەردە و تەندروستی، هەروەها ئەو دەستانە دیاریدەکات کە بەو کاروبارانە هەڵدەستن، پەیوەندی هەر یەکێکیان بەوانیتر و پەیوەندییان بە جەماوەر.

1. **یاسای دارایی**

کۆمەڵێک رێسا دەگرێتەوە کە بودجەی وڵات و داهاتی لە زەریبە و مومتەلەکاتە تایبەتەکانی رێکدەخات، هەروەها تێچووەکانی رووندەکاتەوە کە بریتین لە نەفەقەی کارگێڕییەکان لەسەر شوێنە گشتییەکانی وڵات، وەکو: شوێنەکانی تەندروستی، پەروەردە، گواستنەوە و بەرگری. یاسای دارایی جاران یەکێک بووە لە لقەکانی یاسایی کارگێری، بەتێڕوانین لەوەی کە بەشێکە لە چالاکی کارگێری، بەڵام بەهۆی فرەیی بابەتەکانی لەکاتی ئێستادا، لێی جیابۆتەوە و بۆتە لقێکی سەربەخۆ لە لقەکانی یاسای گشتی.

1. **یاسای تاوانکاریی**

ئەمەش کۆمەڵێک رێسا دەگرێتەوە کە تاوان و سزاکان دیاریدەکات، هەروەها ئەو رێکارانە دیاریدەکات کە پێویستن بۆ سزادانی تاوانبار و دادگاییکردنی و واژۆکردن لەسەر سزاکەی. یاسای تاوانکاریی(الجنائی) رێسای بابەتی و رێسای رێکاریی دەگرێتەوە، لەبەرئەوە دابەشدەبێت بۆ دوو لق کە ئەمانەن: یاسای سزادان و یاسای رێکارە تاوانکارییەکان.

**دووەم/ یاسای تایبەتی:** مەبەست لێی ئەو کۆمەڵە رێسایەیە کە پەیوەندییە تاکەکەسییەکان رێکدەخات، جا چ ئەو پەیوەندییانە لەنێوان کەسانی ئاسایی بن، یان لەنێوان کەسانی ئاسایی و وڵات بێت. یاسای تایبەتی دابەشدەبێت بۆ:

1. **یاسای شارستانی(المدنی)**

کۆمەڵێک رێسا دەگرێتەوە کە پەیوەندییە تایبەتییەکانی نێوان کەسەکان لە کۆمەڵگادا رێکدەخات. ئەم یاسایە وەکو بنەمایەکی گشتی، دوو جۆر پەیوەندی رێکدەخات:پەیوەندییەکانی خێزان کە پێی دەگوترێت باری کەسێتی، هەروەها پەیوەندییە داراییەکان کە پێی دەگوترێت باری العینیە.

1. **یاسای بازرگانی**

مەبەست لێی کۆمەڵێک رێسایە کە مامەڵە بازرگانییەکان رێکدەخات، جا چ ئەو مامەڵانەی کە بازرگانەکان پێی هەڵدەستن بەو سیفەتەی کە بازرگانن، یان مامەڵە پەیوەستەکان بە کاروبارە بازرگانییەکان. دەرکەوتنی بازرگانی دەریایی، بووە هۆکاری دەرکەوتنی یاسای دەریایی لەپاڵ یاسای بازرگانی، کە کۆمەڵیک رێسا دەگرێتەوە بۆ رێکخستنی کاروانە دەریاییەکان کە پێکدێن لە کەشتی و هەموو ئەوانەی کە دەیگرێتەوە لە ئامرازە دەریاییەکان، هەروەها گرێبەستە هاتووەکان لە فرۆشتن، ئامادەکردن و بەکارهێنانی، وێڕای گرنگیدان بە دەستەبەرکردن دژی مەترسییەکان کە کەشتییەکان و بار و سەرنشینەکانیان دوچاری دەبنەوە. جگە لەمە یاسای کاروانە ئاسمانییەکان هەیە، ئەم یاسایەش کاتێک دەرکەوت دوای ئەوەی فڕۆکە بووە ئامرازێک بۆ گواستنەوەی گەشتیاران و کەلوپەلەکان. بەهەمان شیوەی یاساکانیتر، ئەم یاسایەش کاروانە ئاسمانییەکان رێکدەخات لە رێگای کۆمەڵێک تەشریعاتی جیاواز، بەلەبەرچاوگرتنی نوێگەری ئامرازەکە.

1. **یاسای کار**

مەبەست لێی کۆمەڵیک رێسایە کە ئەو پەیوەندییانەی لە کاردا دروستدەبن رێکدەخات. یاسای کار بە لقێکی نوێ دادەنرێت. دەرکەوتنی پەیوەستە بە پەرەسەندنی پیشەسازی، ئەم پەرەسەندنەی بووە هۆکاری سەیتەرەکردنی ژمارەیەکی کەمی خاوەن کار لەسەر ژمارەیەکی

زۆری کرێکار. ئەوەی یارمەتی دەرکەوتنی ئەم بارودۆخەی دا مەزهەبی تاکگەرایی بوو کە باوەڕیان بە ئازادی گرێبەستەکان هەیە، ئەمەش بووە هۆی دروستکردنی فشاری خاوەن کارەکان بە فەرزکردنی مەرجی بە زۆرەملی لە گرێبەستەکان، کرێکاریش بەناچاری ئەم مەرجانە پەسنددەکات، ئەگەر نا دوچاری برسێتی دەبێتەوە. ئەم دۆخە پاڵنەربوو بۆ چالاکی بزوتنەوە تەشریعییەکان لە زۆربەی وڵاتان بۆ ریکخستنی پەیوەندی نێوان کرێکار و خاوەن کار لەسەر بنەمای نوێ کە ئامانجی پاراستنی کرێکار بوو لە سەیتەڕەی خاوەن کار.

1. **یاسای مرافەعاتی شارستانی و بازرگانی**

بە کۆمەڵێک رێسا دەگوترێت کە دەسەڵاتی دادوەریی رێکدەخات و ئەو رێکارییانە دیاریدەکات کە پێویستە بگیرێنەبەر بۆ جێبەجێکردنی ئەحکامە بابەتییەکانیتر لە یاسای تایبەتی. یاسای مرافەعات رێسای بابەتی ناگرێتەوە، بەڵکو بابەتە رێکارییەکان دەگرێتەوە، لەبەرئەوە بریتییەلە یاسای رێکاریی یان شکلی، بەپێچەوانەی هەموو لقەکانیتری یاسای تایبەتی کە ئەحکامی بابەتی دەگرنەوە، یاسای مرافەعاتیش رێگاکانی جێبەجێکردنی ئەو ئەحکامانە دەکێشێت.

1. **یاسای تایبەتی نێودەوڵەتی**

بریتییەلە کۆمەڵێک رێسای گشتی، ئەو یاسایە دیاریدەکات کە پێویستە جێبەجێبکرێت لەنێوان یاسای دوو شار یان زیاتر، لە قەزیەیەکدا کە رەگەزی بیانی تێدابیت. هەروەها دادگایەکی تایبەتمەند بەتێڕوانین لە قەزیەکە کە پسپۆڕی دادوەریی کێشەکەی هەردوو شارەکە یان زیاتری تێدابیت. بەم شێوەیە دەبینین رێسای یاسای تایبەتی نێودەوڵەتی لە رێسای یاساکانیتر ناچێت، بەو پێیەی مەرجەکانی قەزیەیەک رووندەکاتەوە و دادوەریی تیدا دەکات بە حوکمێکی دیاریکراو، واتە یاسایەکمان دەداتێ کە پێویستە جێبەجێبکریت لە نێوان دوو یاسا یان زیاتر، هەروەها دادگایەکی تایبەتمەند لەنێوان دوو دادگا یان زیاتر، لەپێناو جیاکردنەوەی لە کێشەکە وەک رەگەزێکی بیانی(واتە دروستکردنی دادگایەک کە پێکهاتبێت لە دوو دادگای تایبەندمەند بۆ کۆتاییهێنان بە قەزیەیەک بەشێوەیەکی مەوزوعیانە، ئەم دادگا دروستکراوە وەک رەگەزێکی بیانی سەیردەکرێت بەنیسبەت کیشەکە).

**سێیەم: کۆمەڵناسی یاسایی**

زۆربەی کۆمەلناسان وادەبینن کە یاسا و سیستەمە یاساییەکان بەشێکن لە کۆمەڵگا و پەیوەستن بە سیستەمە کۆمەڵایەتییەکانیتر و لەگەڵیاندا دەگۆرێن. لێکۆلینەوە لە کۆمەڵناسی یاسا لە ئەوروپا سەریهەڵداوە و پەرەیسەندووە لە نیوەی سەدەی نۆزدە. ئەو زانایانەی بایەخیان پێداوە ئەوانەبوون کە لە بنەرەتدا پارێزەر و یاساناس بوون، وێڕای ئەوەی ژمارەیەکی کەمی کۆمەڵناسان بایەخیان بە نووسین لەسەر ئەم بابەتە داوە، بۆنموونە: کۆمەڵناسی فەرەنسی (**دۆرکهایم**) یاسای بەسەر چەند بەشێکی جیاوازدا پۆلێنکردووە کە مەبەستی لێکۆلینەوە بووە لە پەیوەندی دیالێکتیکی لەنێوان یاسایەکی دیاریکراو و کۆمەڵگەیەکی دیاریکراو. بە بۆچوونی ئەو یاسای سزادان (قانون العقابي او الجنائي)، یاسایەکە لەکۆمەڵگەی سەرەتاییدا بەدی دەکرێت، لە کاتێکدا یاسای مەدەنی یان (قانون التعويض).ی کە پەیوەستە بە رەدع و گێرانەوەی رێز لە کۆمەڵگەی پیشەسازیدا بەدی دەکرێت. لە لای ئەو یاسا دیاردەیەکی کۆمەڵایەتییە بەکردەوە لە شێوەیەکدا و خەسلەتی پێویستێتی هەیە کە لە توندی و پابەندیدا خۆی دەبینێتەوە. کۆمەڵناسی ئەڵمانی (**ماکس** **ڤێبەر**) بایەخیداوە بە بابەتەکانی یاسا و ئابووری. لە کتێبەکەیدا (یاسا لە ئابووری و کۆمەڵگەدا) باسی لە سروشتی عەقڵگەرایی و رۆڵی لە یاسا و کارگێریدا کردووە، هەندێکی تر لە نووسەر و بیرمەندە ئەوروپییەکان لەم بوارەدا جێ پەنجەیان دیارە بۆنموونە زانا و یاساناسی ئەڵمانی (**رۆدلف** **ئیهرنج**) کتێبی (بنەما جەوهەرییەکانی کۆمەڵناسی\_ ١٩٣٦) و (**جۆرج** **گۆرڤیج**) زانای ئەنترۆپۆلۆجیستی فەرەنسی کتێبی (کۆمەڵناسی یاسا\_ ١٩٤٢)یان بلاوکردۆتەوە. زانا و پرۆفیسۆری پۆڵەندی (**ئادەم** **بودا جۆریسکی**) پێیوایە مێژوویەکی سەربەخۆ و دیاریکراو نییە بۆ دروستبوون و وەرگرتنی سەربەخۆیی کۆمەڵناسی یاسایی، دەرفەتی گەشەکردنی راستەقینە و دەرکەوتنی زانستەکە دەگەڕێتەوە بۆ ساڵانی شەست و حەفتاکانی سەدەی بیست، بەتایبەتیش لە ئەمریکا کاتیک کۆمەلەی نیودەوڵەتی و بەشی زانستی دەستەی توێژینەوە لە کۆمەڵناسی یاسایی دامەزران.

زانای فەرەنسی **(جۆرج گۆرڤیج)** پێناسەی کۆمەڵناسی یاسایی کردووە بەوەی بریتییەلە کۆمەڵناسی رۆحی مرۆڤایەتی کە لێکۆڵینەوەی تەواوی واقیعی کۆمەڵایەتی بۆ یاسا دەکات. بەبۆچوونی (**گۆرڤیج**) کۆمەڵناسی یاسایی تەنیا گرنگی بە لێکۆڵینەوەی سیستەم و رێسا یاساییە دیاریکراوەکان نادات، بەڵکو گرنگی بە یاسای تیلقائی دەدات کە دروستدەبێت لە ئەنجامی کارلێکی کۆمەڵایەتی لە نێوان تاکەکانی کۆمەڵگا، هەروەها کۆکبوونیان لەسەر ئەو رێسا رەفتارییە دیاریکراوانەی کە دەیگرنەبەر لە مامەڵە و هەڵسوکەوتە جیاوازەکانیان، بەبێ ئەوەی پێویست بە دەستتێوەردانی دەوڵەت بکات لە رێگای دەزگا فەرمییەکانی بۆ پاراستنی ئەو رێسایانە. دوای ئەمە یاسای تیلقائی ناوەڕۆکێکی بنەڕەتییە لە یاسای فەرمی دەوڵەت، کە دەگۆڕێت بە روودانی گۆڕانکاری یان پەرەسەندنی یاسای تیلقائی، تابتوانێت لەگەڵ گۆڕانە کۆمەڵایەتییەکان رێبکات. (**نیکۆلا تیماشیڤ١٩١٦\_١٩٧٠) دەڵیت:** زانستی دارشتنی یاساکانە و هەوڵدەدات بۆ دۆزینەوەی ئەو یاسایانەی کە بە ئامرازەکانی هەماهەنگی و گونجان یان رێککەوتنی کۆمەڵایەتی دادەندرێن.

رێککەوتنێک لە نێوان کۆمەڵناسان هەیە سەبارەت بەوەی ئەو لێکۆڵینەوەیەی (**مۆنتسکیۆ**) لە کتێبی (رۆحی یاساکان)دا ئەنجامیدا بە یەکەمین هەوڵی کۆمەڵناسی یاسایی دادەندرێت. ئەو پێیوانەبوو کە بنەماکانی یاسا لە لاهوتەوە سەرچاوەدەگرن هەروەکو یاسا زانەکان لەسەردەمی ناوەڕاستدا باوەڕیان وابوو، یان پشت نابەستێتەسەر عەقڵی خاڵس هەروەکو یاساناسەکانی سەدەکانی حەڤدە و هەژدە پێیان وابوو، یان میتافیزیقیا هەروەکو مێژوونووسان و فەیلەسوفانی سەدەی نۆزدە باوەریان وابوو، بەڵکو ئەو پێیوابوو پشت بە واقیع دەبەستێت، واتە بنەما یاساییەکان لە واقیعەوە دەرکەوتووە، وا سەیری یاسای کردووە کە بەشێکە لە ژیانی کۆمەڵایەتی و دەوەستێتەسەر یەکسانی لەگەڵ تەواوی بەشەکانیتر کە حوکم لەسەر خەڵک دەکەن و رەفتارەکانیان ئاراستە دەکەن. یاسا کار لە کۆمەڵگا دەکات و بەپیچەوانەشەوە. واتە پەیوەندییەکی ئاڵوگۆڕکراو لەنێوانیاندا هەیە.

بواری کۆمەڵناسی یاسایی زۆر فراوانترە لە یاساناسی، چونکە لێکۆلینەوە لە پەیوەندی نێوان سیستەمەکانی یاسا و سیستەمە کۆمەڵایەتییەکانیتر دەکات وەک:سیستەمەکانی ئابووری، خێزان، خزمایەتی، سیاسی، ئایینی و پەروەردەیی..تد. زۆرێک لە زانایانی کۆمەڵناسی، یاسا و ئەنترۆپۆلۆژیا گرنگی بەلێکۆلینەوەی یاسایی\_کۆمەڵایەتی دەدەن، وەک دیاردەیەکی کۆمەڵایەتی لە یاسا دەکۆڵنەوە، ئەمەش لەوەوە سەرچاوەی گرتووە کە پەیوەندییەکی پتەو لەنێوان یاسا، کۆمەلگا و دەولەتدا هەیە. لێکۆڵینەوەی یاسا لەکاتی جێبەجێکردنی و ئەرکەکانی لە واقیعی کرداریدا، واتە گرنگیدانە بەواقیعی کۆمەڵایەتی بۆ یاسا بەرەهەندە جیاواز و پرسە جۆراوجۆرەکانی بۆ دۆزینەوەی باشترین یاسا بۆ کۆمەڵگا. کەواتە یاسا لە بۆشاییدا سەریهەڵنەداوە، بەڵکو لە واقیعی کۆمەڵایەتیدا سەرهەڵدەدات و وا دادەندرێت کە رەنگدانەوەی واقیعی کۆمەڵایەتییە و ئاوێنەیەکە شارستانییەتی کۆمەڵگایەکی دیاریکراو لە زەمەنێکی دیاریکراو تیایدا رەنگدەداتەوە لەوەی کە کۆمەڵگا دەیگرێتەوە لە بارودۆخە کۆمەڵایەتی، ئابووری و سیاسییەکەی. بەواتایەکیتر یاساکان دەبیت گوزارشت لە چالاکییە کۆمەڵایەتی و ئابوورییەکانی کۆمەڵگا بکەن، ژیانی کۆمەڵایەتی و کاروبارە ئابوورییەکانی خەڵک بە یاسای دیاریکراودا بەرێوەبچن. ناکرێت لە یاسای هەر کۆمەلگایەک تێبگەین، تەنها لەرێگای پەیوەندییەکانی نێوان یاسا و کۆمەڵگا نەبێت، هەروەها پەیوەندییەکانی بەپەرەسەندنی مێژوویی، پێکهاتەی سیاسی، ژیانی ئابووری، ئایینی، کەش و هەوا، قەبارەی دانیشتوان، داب و عورفەکان کە مۆنتسکیۆ لە کتێبەکەیدا جەختی لەسەر ئەمە کردۆتەوە. کەواتە سیستەمی یاسایی بەشێکە لە کۆمەڵگا و دەگونجێت لەگەڵ بارودۆخەکانی، بەتایبەتی سیستەمی یاسای تایبەتی کە کەمتر دوچاری کۆڕانگاری دەبیتەوە بەبەراورد بەسیستەمی یاسای گشتی کە پەیوەستە بەبارودۆخی سیاسی، لە کاتێکدا ئەوەی یەکەمیان پەیوەستە بە عورفەکان، داب و نەریت و ئایین کە بزاوت و گۆرانیان لەسەرخۆیە.

لە کۆتایی ئەم پێناسە و روونکردنەوانەدا، دەگەینە ئەوەی کە کۆمەڵناسی یاسایی گرنگی دەدات بە سیستەمە یاساییەکان و گۆڕانە کۆمەڵایەتییە بەردەوامەکان. سیستەمە یاساییەکان قابیل بە گۆڕانکاریین، بەپێی ئەو گۆڕانە جیاوازانەی کە روودەدەن لە سیستەمی کۆمەڵگا و بونیادە جیاوازەکانی، هەروەها ئەو گۆڕانە کۆمەڵایەتییانەی لە کولتووری ماددی و مەعنەوی کۆمەڵگا روودەدەن، بۆئەوەی یاساکان بتوانن لەگەڵ هەڵوێستە نوێ و گۆڕاوەکانی کۆمەڵگا بگونجێن.

**چوارەم: جیاوازی نێوان یاسا و کۆمەڵناسی یاسایی و بوارەکانی لێکۆڵینەوەی:**

جیاوازییەکی بنەڕەتی هەیە لەنێوان یاسا وەکو زانست و کۆمەڵناسی یاسایی.ئەوەی کە یاسا لێکۆڵینەوەی لەسەردەکات، بەو ئیعتیبارەی رێسایە، ئەوە کۆمەڵناسی یاسایی وەکو دیاردەیەک لێیدەکۆڵێتەوە. فقهی یاسا وەکو رێسا لێكۆڵینەوە لە یاسا دەکات، واتە لێکۆڵینەوەیەکی عزوی لە ناوەوە دەکات، بەڵام کۆمەڵناسی یاسایی لە یاسا دەکۆڵێتەوە وەکو دیاردەیەکی پەیوەست بە دیارەکانیتر، واتە لە دەرەوە لە یاسا دەکۆڵیتەوە.

لەسەر ئەم بنەمایە، کۆمەڵناسی یاسایی لێکۆڵینەوەی دروستبوونی رێسای یاسایی و هۆکارەکانی دروستبوون و پەرەسەندنی دەکات، هەروەها لیکۆڵینەوە لەو شوێنەوار و لێکەوتە کۆمەڵایەتییانە دەکات کە دەرئەنجامی جێبەجێکردنی ریسایەکی یاسایی دیاریکراون لە کۆمەڵگادا. لەبەر رۆشنایی ئەمە، دەکرێت بڵێین کە کۆمەڵناسی یاسایی راڤەکردنی زانستی پێشکەش بە یاسا دەکات، لە هەمان کاتدا سەرەتایەکە بۆ گەیشتن بە زۆرترین دارشتنە یاساییە گونجاوەکان بۆ کۆمەڵگا. کەواتە ئەگەر کۆمەڵناسی یاسایی هەوڵبدات بۆ دۆزینەوەی هۆکارە زانستییەکانی پشت دیاردە یاساییەکان، ئەوە بەشداردەبیت لە رێنوێیکردنی سیاسەتی یاسادانان لە لایەک و ئاراستە دادوەرییەکان لە لایەکیتر. بەم شێوەیە رۆڵێکی سەرەکی دەبینێت لە گونجاندنی رێسا یاساییەکان بۆ واقیعی کۆمەڵایەتی. دەکرێت رۆڵیکی گرنگ بگێریت لە رێنوێیکردنی سیاسەتی کۆمەڵایەتی، هەروەکو میتۆد و ئامرازی توێژینەوەی تایبەتی تێدابەکاردێنێت وەکو: ئەنجامدانی پێوەرەکانی رای گشتی، زانینی ئاستی پەسندکردنی کۆمەڵایەتی بۆ یاسا، هەروەها شوینەوارە کۆمەڵایەتییەکانی جیبەجیکردنی یاسایەکی دیاریکراو، یان بەکارهێنانی سیستەمێکی دیاریکراو.

**بەشی دووەم: ئاڕاستە هزرییەکانی دەرکەوتنی کۆمەڵناسی یاسایی**

**یەکەم/ پێشەنگەکانی ئاڕاستە فەلسەفی و کۆمەڵایەتییەکانی لێکۆڵینەوەی یاسا**

1. **ئەفڵاتون *Plato***

ئەفڵاتون ژمارەیەک کتێبی نووسیوە لەوانە: کۆمار*Republique*، سیاسەت *Politique* و یاساکان *Les Lois*. دیارە کە کۆمار لە هەموویان گرنگتر و بەناوبانگترە. کتێبەکە لە شێوەی وتووێژ نووسراوە و گوتەبێژەکە تیایدا سوقڕاتی مامۆستاکەیەتی. وتووێژەکە دەستپیدەکات بە گفتوگۆکردن دەربارەی کێشەی دادپەروەری و بارودۆخەکەی جێگای توێژینەوەیە و هەوڵدان بۆ گەیشتن بە چارەسەرێک لەبارەیەوە. لە راستیدا هەوڵەکان لەم بارەیەوە جیاوازن، ئەو پێناسانەی وتووێژکاران پێشنیازی دەکەن رێککەوتوونین، کە ئایا دادپەروەری لە [بەخشینی هەموو مافێک وەک مافی خۆی] یان لە یاسای [ بەهێزەکان] دایە؟ ئاراستەی لێکۆڵینەوەکە بەرەو ئەوە دەڕوات کە توێژینەوەی ماهیەتی دادپەروەری لە مرۆڤدا نییە بەتەنیا، بەڵکو لە دەوڵەتە. دواتر دەرواتە سەر توێژینەوە دەربارەی چۆنییەتی دروستبوونی دەوڵەت و دیاریکردنی سروشتی ئەو دادپەروەرییەی کە دەوڵەتەکە فەرمانڕەوایەتی پێدەکات.

ئەفڵاتون پێیوایە دوستبوونی دەوڵەت دەگەڕێتەوە بۆئەوەی کە مرۆڤ دابڕاو دەبێت لە هێنانەدی داخوازییەکانی و کیفایەت بەخۆی بهێنیت. لەبەرئەوە دەوڵەت پێکهاتووە و هەڵساوە بۆ هێنانەدی ئەم داخوازییە، لەمەوە دەگوازریتەوە بۆ دیاریکردنی بنەمای دابەشکردنی کار کە بەرهەمی زۆر بۆ تاکەکان دەخاتە بەردەست. لە تێروانینی ئەودا دابەشکردنی کار پێویست و گرنگە، چونکە داخوازی و گرنگیپیدانە جۆراوجۆرەکانی مرۆڤ دێنیتەدی، ئەمەش پێویستی بە هاوکاری ژمارەیەکی زۆری خەڵک هەیە، هەر یەکێکیان بەهرە و توانای جیاواز لەوانیتری هەیە. ئەفڵاتون وا دەبینێت کە دابەشکردنی کار یەکێکە لە زەرورەتەکانی ژیانی کۆمەڵایەتی، چونکە دەبیتە هۆی زیاتربوونی پشتبەستنی تاکەکان لەگەڵ یەکتری، لە لایەکیتر، دەبێتە هۆی زیادبوونی هاوکاری کۆمەڵایەتی لەنێوانیان.

لەسەر ئەم بنەمایە، ئەرکی دەوڵەت دابینکردنی باشترین رێگایە بۆ ئاسانکردنی پڕۆسەی ئاڵوگۆڕکردن لەنێوان تاکەکان و هێنانەدی تێرکردنی پێداویستییە جۆراوجۆرەکان. ئەرکی تاکەکان بریتییەلە هەڵسان بەجێبەجێکردنی ئەو کارانەی کە پێگە کۆمەڵایەتییەکانیان فەرزی دەکات لەسەریان، هەروەها گرنگی کۆمەڵایەتی تاک دەوەستێتەسەر بەهای ئەو کارەی کە پێشکەش بە کۆمەڵگای دەکات.

ئەفڵاتون لە کتێبەکەیدا کۆتایی بەوە دێنێت کە فەرمانڕەواکان لە شاری نموونەیی(المدینة المثالية)، پێویستە لە فەیلەسوف و داناکان بن، چونکە بەشیوەیەکی باش بە زانست گۆشکراون و ئاسۆیان فراوانە. لەبەرئەوە دەوڵەت لەژێر ئەم سیستەمەدا، پێویستی بە یاسا دانراوەکان نییە، پێویست ناکات دەستی پاشای فەیلەسوف بە حوکمەکانی یاسا کۆت و بەند بکرێت، لەبەرئەوە فەرمانڕەوا هونەرمەندە و پێویست ناکات یاسای رێبازی بۆ دیاریبکرێت، بەڵکو پێویستە ئەمە جێبهێڵدرێت بۆ وەحی دانایی، کار و هونەرەکەی.

سەرەڕای داواکردنی ئەفڵاتون بە زەرورەتی کۆتوبەندنەکردنی فەرمانڕەوا و فەیلەسوفان بە کۆتوبەندی یاسا لە کتێبی کۆماردا، پێش کۆتایی هاتنی کتێبی سیاسەت، ئەوە رادەگەیەنێت کە سیستەمی تەواو بۆ فەرمانڕەوایی مومکین نییە لە هەموو شوێن و کاتێک. تەنیا لەپێناو ئەمەدا، بڕیاری زەرورەتی یاسادانانی دا. دانپێدانان بە گرنگی یاسا لە پاراستنی سیستەمی کۆمەڵگا لە لای ئەفڵاتون چەکەرەی کرد لە کتێبی یاساکان. لەم کتێبەدا خوێندنەوەیەک بۆ دەستورەکان و سیستەمی واقیعی کراوە، هەروەها هەوڵیداوە لەمەدا سیستەمێک پێکبێنێت لەنێوان فەرمانڕەوایی کەمینەی زیرەکی دەوڵەمەند(ئەرستۆکراتی) و فەرمانڕەوایی زۆرینەی نەزانی هەژار(میللی). کەواتە کاتێک ئەفڵاتون دەڵیت ملکەچی دەوڵەت بۆ یاسا، ئەمە واتای کۆتایی هاتنی دەوڵەتی نموونەیی نییە، بەڵکو ئەو بەردەوام سورە لەسەر ئەم جۆرە دەوڵەتە و بە وێنەیەکی باشی دادەنێت، سەیری دەوڵەتی یاسا ناکات تەنیا لە پێگەی دووەم دوای دەوڵەتی نموونەیی. لەم بارەیەوە دەڵێت:[ *لە نەبوونی یاساکاند خەڵک جیاوازتر نین لە ئاژەڵە دڕندەکان، بەڵام ئەگەر فەرمانڕەوایەکی چاک دەرکەوێت، پێویستی خەڵک بۆ یاساکان نامێنێت، ناکرێت یاساکان و رێ و رەسمەکان بگەن بە هێزی فەرمانڕەواکان و مەعریفە*].

وا دیارە ئەفڵاتون بیری لە دەوڵەتی یاسا کردۆتەوە، چونکە گومانی لە بوونی حاکمی فەیلەسوف هەبووە. لەم بارەیەوە سەبارەت بە یاسا بۆچوونەکانی بەم شێوەیە راڤەدەکات:

یاساکان لە داب و نەریت و ئەزموون لەدایکدەبن. لە بارودۆخی دیاریکراودا گەشەدەکەن، هەروەها لە ژینگەی تایبەت لە لایەنی ئابووری، کۆمەڵایەتی، سروشتی و سیاسییەوە، لە رێگای داب و ئەزموونەوە بۆمان دەگوازرێنەوە بۆ فەرمانرەواییکردنی لە کۆمەڵگاکەمان، کە بارودۆخی جیاوازە لە بارودۆخی ئەو کۆمەڵگایەی کە یاساکەی تێدا دەرکەوتووە، کەواتە چۆن عەقڵ پەسندی دەکات لەکاتێدا دەزانیت ئەو بارودۆخەی کە تیایدا دەرکەوتووە گۆڕاوە. لەم بارودۆخەدا لەگەڵ عەقڵ و مەعریفەدا دژیەکن، لەبەرئەوە ئەگەر یاسا لەگەڵ مەعریفەدا دژیەک بوو، ئەوە پێویستە بەردەوام مەعریفە بە باشتر دابنرێت.

1. **ئەرستۆ *Aristotle***

لە کتێبی سیاسەت و ئەخڵاق ئەرستۆ گرنگی بە لێکۆڵینەوە کۆمەڵایەتییەکانی یاسا داوە. ئارستۆ ئاماژە بۆ ئەوەدەکات کە راستی یاسا شتێکی زیندووە و ناتوانیت بوونی خۆی بسەلمینیت تەنیا لە ژینگەی کۆمەڵایەتی نەبیت. لە تیڕوانینی ئەودا ژینگەی کۆمەڵایەتی لە شێوە جیاوازەکانی رۆحی کۆمەڵایەتی و گرووپە دیاریکراوەکان پێکدێت.

ئەرستۆ وادەبینێت هیچ لایەنێکی بەباشتردادان لەنێوان فەرمانڕەوایی فەیلەسوف و فەرمانرەوایی یاسادا نییە، لەبەرئەوەی حکومەت کە ڕاوێژ بەفەرمانڕەواکانی دەکات، لە هەمان کاتدا پاپەنددەبێت بە حوکمی یاسا. سەروەریی یاسا تەنیا زەرورەتێک نییە کە لاوازی ناخی مرۆیی فەرزی بکات، بەڵکو بریتییەلە پەیوەندی دەوڵەتی ساڵحە، بڕیاری فەرمارەواکان لە یاسا بەدەرنییە.

ئەرستۆ گرنگی بە لێکۆڵینەوەی دەوڵەت داوە و پێناسەی دەکات بەوەی جۆرێکە لە گرووپ، گرووپیش بریتییەلە یەکێتی تاکە جیاوازەکان کە دەتوانن فەرمانرەوایی لەنێوان خۆیاندا بکەن و لە جیاوازییەکانیان پێداویستییەکانیان بەدەستبێنن لە رێگای ئاڵوگۆڕکردنی کەلوپەل و خزمەتگوزارییەکان. دەوڵەت بە ژمارەیەک قۆناغی کۆمەڵایەتیدا دەروات تا دەگاتە قۆناغی دەوڵەت. لێکۆڵینەوەی رەچەڵەکی دەوڵەت، بەلێکۆڵینەوەی خێزان دەستپێدەکات، کە جۆرە کۆمەڵگایەکی سەرەتاییە. خێزان لە ئەنجامی پێداویستییە زەرورییەکان دروستبووە کە مرۆڤ هەستی پێکردووە، وەک پێویستی بۆ خواردن، خواردنەوە و وەچەخستنەوە. تاکەکان لە خێزانی دابڕاو دەژین مادام هەست ناکەن، یان حەزیان لە تێرکردنی ئارەزووەکانیان، یان تێرکردنی پیداویستییە نوێکان نییە، خێزان کەفیلی تێرکردنە زەروریەکانی مرۆڤە، بەڵام ئەگەر تاکەکان دەست بە هەوڵدان بکەن بۆ هێنانەدی ئەو پێداویستییانە، ئەوە کۆمەڵگەیەکیتر دروستدەبێت، کە بریتییەلە گوند کە لە یەکگرتنی کۆمەڵێک خێزان پێکدێت. لە کۆمەڵێک گوند شارەکان دروستدەبن، کەبە تەواوترین یەکەی کۆمەڵایەتی دادەندرێن. دەوڵەت لە یەکگرتنی ژمارەیەک شار پێکدێت. لەمەوە رووندەبێتەوە کە دەوڵەت لە ئەنجامی گەشەکردنەوە دروستدەبیت، کە کاردەکات و هەوڵدەدات بۆ دابینکردنی ژیانیکی باش بۆ هاووڵاتیان، لەرووی تێرکردنی ئارەزووە پەرەسەندووەکانیان. ئەرستۆ پێیوایە مرۆڤ بە غەریزەکانی زیندەوەرێکی سیاسییە، تاکە دروستکراوە کە لە شاردا دەژی، ملکەچی یاساکان دەبێت، زانست، هونەر، ئایین و تەواوی روخسارەکانی شارستانییەت بەرهەمدێنێت، هەموو ئەم شتانە نموونەی تەواویی پەرەسەندنی مرۆیین، مرۆڤ ناتوانێت پێیان بگات تەنیا لە کۆمەڵگا شارییەکان نەبێت، واتە لە دەوڵەت. ئەگەر مرۆڤ بتوانێت بێ ئەم شتانە بژیێت یان ئاژەڵە، یان خواوەندە.

ئەرستۆ بۆ روونکردنەوەی تیۆری دەوڵەت، بۆ رۆچوون بەرەو لێکۆڵینەوەی یاساکانی سروشت دەڕوات. ئەو دەڵێت: سروشت شتێکە راستییەکەی بەدەرناکەویت تەنیا دوای تەواوبوونی گەشەکردنەکەی نەبێت. وشەی سروشت لە رووی کۆمەڵایەتییەوە لای ئەو، واتە خەڵک بەسروشتی خۆی کۆمەڵایەتییە، بۆ پێویستییان بەیەکتری لە پێناو هێنانەدی داواکاریی و ئامانجە بەکۆمەڵییەکانیان. ئەو وادەبینێت کە دەوڵەت ژیانی هاووڵاتیان لە رێگای یاساوە رێکدەخات. پێویستە ناوەڕۆکی یاساکان برتیبێت لە دادپەروەریی، بنەمای دادیش لە یەکسانییە. لەبەرئەوە یەکسانی ئەو بنەمایەیە کە پێویستە یاساکانی لەسەر دەربچێت، بەڵام وادەبینێت کە شێوەکانی جێبەجێکردنی ئەم یەکسانییە جیاوازدەبیت بەم شێوەیە: لەبەرئەوەی دادپەروەریی لای ئەرستۆ جۆراوجۆرە:

**یەکەم/دادی دابەشکاریی (العدل التوزیعی) یان داد بەمانای سیاسی:** مەبەست لێی دادە لە دابەشکردنی قورسایی و شارەزاییەکان. ئامانجی ئەوەیە کە هەر هاووڵاتییەک بەشی یەکسان لە سوودەکانی دەستبکەوێت. ئەگەر خەڵک لە سوودەکان یەکاسان نەبوون، کەواتە بەشیان لە دادپرەوەریدا یەکسان نییە. کەواتە دادی دابەشکاریی دەوەستێتەسەر پەیوەندییەکی گونجاو کە ئەرستۆ بە گونجانی هەندەستی، یان قیاسی هەندەسی ناوی دەبات.

**دووەم/دادی ئاڵوگۆڕکاریی(العدل التبادلی) یان دادی وەکویەک(التسویە) یان دادی تەعویزی:** بریتییەلە رێکخەری پەیوەستییەکانی مامەڵەکردن، تیایدا بنەمای یەکسانی جێبەجێدەکریت، بەڵام بەشێوەی جیاواز وەکو پێشووتر. ئەگەر قیاس تیایدا قیاسی مەوزوعی بێت(کاریگەر نابیت بە جیاواز تاکەکان) ئەوە شتەکان و کردەوەکان بە بەهای زاتی خۆیان قیاس دەکرێن کە ئەرستۆ بەم قیاسە دەڵێت قیاسی حیسابی، چونکە گونجان تیایا گونجانێکی حسابییە. ئامانج لەم جۆرە دادە ئەوەیە کە هەردوو لایەن مقابیلی یەکتربن لە پەیوەندیدا لە رووبەڕووبوونەوەی یەکتر. لە بابەتی یەکسانیدا، هیچ یەکێکیان لەویتر زیاتر یان کەمتر ەرناگرێت و نابەخشێت. ئەرستۆ ئەم معیارە لەسەر پەیوەستبوونە ئیرادییەکانی وەکو گرێبەستەکان جێبەجێدەکات، هەروەها لەسەر ئەو پەیوەستبوونانەی کە لە جیاکاریی هەڵسوکەوتە یاساییەکان دروستبوونە وەکو تاوان، جێبەجێدەکات.

**یاسای سروشتی و تەشریعی لای ئەرستۆ:**

ئەرستۆ وادەبینێت کە هەماهەنگییەک لەنێوان سروشت و یاسادا هەیە، بەوەی باوەڕی وایە سروشت ملکەچی سیستەمی لۆژیکە. وادەبینێت کە یاسای سروشتی لەسەر عەقڵی مەوجود لە هەموو خەڵک وەستاوە، کە بریتییەلە یاسای گشتی، هەروەها وادەبینێت کە دادێکی سروشتی هەیە *Natural Justice* کە بریتییەلە فەزیلەت بە واتا نموونەییەکەی. بەم دادە پێویستە کار بە یاسا بکرێت بۆ سوودوەرگرن لە یەکسانی لەنێوان خەڵک.

لەپاڵ یاسای سروشتیدا، هەندێک تەشریعاتی مرۆیی هەیە کە رێکخسستنی پەیوەندییە کۆمەڵایەتییەکان دیاریدەکات. ئەرستۆ خەسڵەتە سەرەکییەکانی ئەم تەشریعتانەی دیاریکردووە بەم شێوەیە:

ئەوەی یاسا دەیەوێت بەدیهێنانی بەرژەوەندی گشتییە کە لەلایەن هەمووانەوە پەسندکراوە، دواتر هەموویان پابەندن پێی. بەم شیوەیە دەنگدانی هاووڵاتی بە یاسا، پەیوەست بە ریزگرتنی ئەم یاسایەی دەکات، هەروەها سەرپێچیکردنی دەبێتە دژیێک لەگەڵ گرێبەستەکە. ئەرستۆ وادەبینێت خەسڵەتی پابەندی لە یاسادا لە رەگەزی زۆرلێکردن سەرچاوەناگرێت، کە هێزی باڵای دەرەوەی گرووپ فەرزیدەکەن، بەڵکو بنەمای پابەندی لە پەسندکردنی میللییەوە دێت. ئەم تیۆرەشی وەکو هەموو تیۆرەکانیتری دەلالەت لە کاریگەری ئەو شتانە دەکات کە تێبینیکردووە لە ئەسینا.

**دابەشکردنی دەسەڵاتەکان لای ئەرستۆ:**

ئەرستۆ یەکەم کەس بوو کە باسی دابەشکردنی دەسەڵاتەکانی کردووە بۆ دەسەڵاتی یاسادانان، جێبەجێکردن و دادوەریی، بەڵام وا سەیری ئەم دابەشکردنەی نەکردووە کە دەبێتە هۆی جیاکردنەوەی دەسەڵاتەکان، بەڵکو بابەتی جیاکردنەوەی دەسەڵاتەکان دەگەڕێتەوە بۆ سەردەمی **مۆنتسکیۆ**. ئەرستۆ وادەبینێت پێکهاتەی سیاسی دەوڵەت هەرچۆنێک بێت، سێ کێشەی سەرەکی هەیە کە پێویستە یەکلابکرێنەوە کە بریتین لە: راوێژ لە کاروباری گشتی(کە بە دەسەڵاتی یاسادانان ناودەبردرێت)، هەڵبژاردنی فەرمانڕەواکان و رێکخستنی پێگە گشتییەکان، هەروەها دەسەڵاتی دادوەریی.

**دەسەڵاتی یەکەم(یاسادانان**): بریتییە لە رێکخستنی کاروبارە زیندووەکانی دەوڵەت، هەر ئەم دەسەڵاتە بڕیار لەسەر شەڕ و ئاشتی دەدات، سزا مەترسیدارەکان دیاریدەکات، تاوانە گەورەکان جیادەکاتەوە وەکو لەسێدارەدان و لەناوبردن، هەروەها یاساکان دەردەکات و لە لێپرسینەوەکانی دەوڵەت دەڕوانیت. ئەم دەسەڵاتە بەپێی شیوەی حکومەت رێکدەخرێت. لە دیموکراتییەتی رەهادا، هەموو هووڵاتییان مافی تێڕوانینیان هەیە لە هەموو ئەوانەی بەلای دەوڵەتەوە گرنگە. هیچ فەرمانڕەوایەک نییە سەربە دەسەڵاتی یاسادانان نەبێت، ئەوان هۆکارن لە جێبەجێکردنی گۆڕینی دەسەڵات بەبڕیاری تایبەت، هەروەها مافی را دانیان هەیە لە کاروباری ئامادەکارییەکان، لەم بارودۆخەدا ئەرستۆ راپۆرتی سزا داراییەکان بە باش دادەنیت بۆ ئەوانەی جیاوازی دەکەن دەربارەی ئامادەبوونی بەکۆمەڵی، هەروەها پێدانی پارە بۆ ئەوانەی ئامادەدەبن، لەبەرئەوەی پێیوایە راوێژ باشترین دەبێت کاتێک هەمووان تیایدا بەشداریدەکەن. لە دیموکراتییەتی میانڕەو(المعتدل) هاووڵاتیان کۆدەبنەوە بۆ هەڵبژاردنی فەرمانڕەواکان و چارەسەرکردنی کێشە زیندووەکانی دەوڵەت، هەندێک لەو کێشانە و کاروبارە گشتییەکان، فەرمانڕەواکان هەریەکە و لە سنووری پسپۆڕی خۆیان یەکلایان دەکەنەوە. لە رژێمی حکومەتی کەمینەدا، ئەم دەسەڵاتە بەهەمان شیوە رەها یان میانڕەو دەبیت، ئەگەر لەسەر کارەکان دانرابوون ئەوە کەمینە خۆیان هەلیدەبژێرن، یان بەشێوەی میرات دێن و پابەندی هیچ یاسایەک نابن، ئەم حکومەتە کەمینەیە بەمانای راها دێت، بەڵام ئەگەر پێگەکان بە میانڕەوی هەڵبژێردرێن، ئەوە هەموو ئەوانەی کە تیایدان دەتوانن بەشداری لە کاروباری گشتیدا بکەن، لەبەرئەوە حکومەتێکی کەمینەی کەم دەبیت کە تیایدا گەل لە دەسەڵاتی یاساداناندا بەشداردەبێت و پەسندی ئەوەدەکەن کە پێشنیازی دەکەن بە هەموارکردن یان رەتکردنەوەی، جارێکیتر کارەکە لەسەر فەرمانڕەواکان دەخرێتەڕوو.

**دەسەڵاتی دووەم(جێبەجێکردن**): فەرمانڕەواکان مافی بڕیاردان و کاروبارەکانیان هەیە و پسپۆڕیەکانیان جیاوازدەبێت بە جیاوازی شێوەی حکومەت. هەروەها رێگاکانی هەڵبژاردنیان جیاوازدەبێت، لە ئەرستۆکراتیدا لەناو خوێندەوارەکان هەڵدەبژێردرێن و لە حکومەتی کەمینەشدا لەناو دەوڵەمەندەکان و لە دیموکراتیدا لەناو پیاوە ئازادیخوازەکان، لەبەرئەوە ئەگەر وەزیفە گشتییەکان رێگەی بەهەمووان دا، ئەوە سیستەمەکە دیموکراتییە، جا چ دامەزراندنەکە بە دەنگدان بێت یان بەرێگای هەڵبژاردن بێت، بەڵام ئەگەر دامەزراندن بە بڕیاری هەندێک بیت، ئەوە سیستەمی حکومەتی کەمینەیە.

**دەسەڵاتی سێیەم(دادوەریی):** ئەرستۆ جیاوازی دەکات (وەکو ئەوەی کە لە سیستەمی ئەسینا هەبووە) لەنێوان هەشت جۆری دادگاکان: دادگای لێپرسینەوە، دادگای تێڕوانین لە سوربوونەکان کە دوچاری موڵکی گشتی دەبێت، دادگای تایبەت بە حاڵەتەکانی دەستبردن بۆ دەستور، دادگای تانەلێدان لەو پێبژاردنانەی کە فەرمانڕەواکان دەیخەنەسەر تاکەکان، دادگای گرێبەستە گرنگەکان لەنێوان تاکەکان، دادگای تاوانەکانی کوشتن، دادگای کاروباری بیانییەکان هەروەها دادگای پابەندییەکانی تاکەکان. سەبارەت بەهەڵبژاردنی دادوەران، ئەرستۆ ئاماژە بەرێگای جۆراوجۆر دەکات، بەم شێوەیە دەبێت کە دەگونجێت لەگەڵ دیموکراتییەت، یان سیستەمی کەمینە، یاخود ئەرستۆکراتی، بەپێی سیستەمی فەرمانڕەواییکردن. ئەرستۆ وادەبینێت کە دادوەریی دەسەڵاتی راستەقینە، دەگاتە ئاستی سەرپەرشتیکردنی هەردوو دەسەڵاتەکەیتر، ئەگەر بیت و دادگایەک بۆ لێپرسینەوە بێت لەگەڵ دەسەڵاتی یاسادانان و دادگایەک بۆ رێگریکردن بە دەستبردن بۆ دەستور بیت، جا چ لە دەسەڵاتی یاسادانان بیت یان لە دەسەڵاتی جێبەجێکردن، دادگای سێیەمیان بۆ چاودێریکردنی بنەمای راستی کە فەرمانڕەواکان بڕیاری لەسەر دەدەن بە پێبژاردنی تاکەکان.

1. **مۆنتسکیۆ *Montesquieu***

مۆنتسکیۆ گرنگییەکی زۆری بە یاسا داوە، هزر و تیۆرە گشتییەکەی بە بیرۆکەی یاسای سروشتی دەستپێکرد. یاسای ناساندووە بەوەی(العلاقە التی تحتمها تبیعیە الاشیائ) وێڕای ناروونی ئەم پێناسەیە، بەلام ئامانجی ئەوەیە کە مەبەست لە یاسا ئەو رێچکەیە کە رەفتاری مرۆڤ کۆنترۆڵ دەکات، کە پێویستە خەڵک پەیڕەوی بکەن و بەپێی ئەو رێبکەن. سەرەڕای ئەمەش تێبینی ئەوەی کردووە کە رێچکەی یاسایی لە هەموو کاتێکدا ناگیرێتەبەر و دەرچوون لێی روودەدات.

مۆنتسکیۆ وادەبینێت کە سروشت پێش دەرکەوتنی یاسای دانراو، ئاستێک لە دادپەروەریی بۆ تاکەکان فەراهەمکردبوو. ئەم وەک هەر بیرمەندێکی سەردەمی خۆی باسی یاسای سروشت دەکات، بەڵام بە واتایەکی جیاواز. دەڵیت: یاسای سروشتی واتە غەریزە خۆڕسکەکان بۆ خەڵک، پێویستە یاسا دانراوەکان دژ نەبن لەگەڵی. مۆنتسکیۆ بەرهەڵستی یاسای سروشتی دەکرد کە وایدەبینی یاساکەی جێگیرە و ناگۆڕێت لەگەڵ گۆڕانی کۆمەڵگاکان، دەڵێت: (پێویست نییە یەک یاسا هەبێت لە هەموو کات و شوێنێکدا، لەبەرئەوەی جیاوازی ژینگە دەبێتە هۆی جیاوازی یاساکان، پێویستە یاساکان تایبەت بە گەل بن کە بۆی دروستدەکرێت، تەنانەت دەکریت بەرێکەوت گونجاو بێت لەگەڵ یاساکانی نەتەوەیەکیتر.. کەواتە یاساکان پێویستە گونجاوبن لەگەڵ سروشتی وڵات و پێگە و فراوانییەکەی و جۆری ئەو ژیانەی کە گەلەکەی پێی دەژین، هەروەها ئایینی دانیشتوان، حەز، ئەخلاق، داب و نەریتیان).

مۆنتسکیۆ کتێبێکی بەناوبانگی لە ساڵی1748بەناوی رۆحی یاساکان(روح القوانین او روح الشرائع) نووسی. بە بۆچوونی زانا(ئیرلخ) ئەم کتێبە بە هەوڵێکی سەرەتایی دادەنرێت بەرەو ئاراستەی دامەزراندنی کۆمەڵناسی یاسایی، مۆنتسکیۆ لە کتێبەکەیدا هیچ بابەتێکی لە بابەتەکانی کۆمەڵناسی یاسایی جێنەهێشتووە کە باسیان نەکات بەدوور یان نزیک، کە بۆچوونەکانی دەربارەیان راستن.

مۆنتسکیۆ کۆمەڵگا بە رۆحی گشتی ناودەبات، کە سەرچاوەی خۆی هەیە لەو شتانەی کە خەڵک بەڕێوەدەبەن. یاساکان لەنێوان ئەو شتانە دانراون کە خەڵک بەڕێوەدەبەن نموونەی: کەش و هەوا، ئایین، بنەماکانی فەرمانڕەوایی، عورف و ئەخڵاق. کەواتە یاسا کە بە بەشێکی کۆنتڕۆڵی کۆمەڵایەتی دادەنرێت، ئەوە بە رای مۆنتسکیۆ، بەشێکە لە ژیانی کۆمەڵایەتی، چونکە یاسا بەهۆی کۆمەڵگاوە دروستدەبێت، لە هەمان کاتدا بریتییە لەوەی کە کۆمەڵگا دروستدەکات. بەم شیوەیە کاریگەرییەکی ئاڵوگۆڕکراو لەنێوان یاسا و کۆمەڵگادا هەیە. واتە مۆنتسکیۆ ئەو زاراوەیەی بۆ کۆمەڵگا بەکاریدێنێت، کۆمەڵگا رێکخەرێکی سیاسییە، واتە دەوڵەت، ئەمەش هەمان ئەو بیرۆکەیە کە قوتانخانەی یاسای سروشتی هەیبوو، بەڵام وێڕای ئەوە، وادبینێت کە کۆمەڵگا دەستکەوت و بەرهەمێکە بۆ هێزی سروشت، بە بەرهەمێکی دەستکرد دانانرێت بەهیچ شێوەیەک، کۆمەڵگا سەربەخۆیە لە دەوڵەت.

مۆنتسکیۆ وادەبینێت کە پەیوەندییەکی بەهێز لەنیوان یاساکان و بارودۆخی ئابووری و بەردەوامی مێژوویی بۆ سیستەم و بارودۆخی جوغرافی هەیە، ئەمەش وێنەیەکی روونمان دەداتێ بەوەی لە راڤەکردنی بۆ دیاردەی کۆمەڵایەتی و بۆ یاسا دەیبەستێتەوە بە لایەنی مێژوویی بابەتی هەستپێکراو. لەم روانگەیەوە یاسا لە راستییە کۆمەڵایەتییەکانەوە سەرچاوە دەگرێت، هەروەها پەیوەستبوونی ئەم راستییانە بە پەیوەندییەکان. لەسەرەتای کتێبەکەیدا ئاماژە بۆ ئەوەدەکات کە (یاساکان گوزارشتن لە پەیوەندییە زەرورییەکان کە لە سروشتی شتەکانەوە سەرچاوەدەگرن). ئەم پیناسەکردنە رووبەڕووی رەخنەی زۆربۆوە، چونکە یاسا هەر لەسەردەمی ئەفڵاتونەوە تا لۆک پێناسەی زۆر و جۆراوجۆری بۆکراوە. هەندێکیان یاسایان بۆ عەقڵ گەڕاندۆتەوە، هەندێکیتر بۆ فەرمانی فەرمانڕەواکان، بەڵام هیچیان یاسایان بەکۆمەڵێک پەیوەندی نەناساندووە وەک ئەوەی مۆنتسکیۆ کردی. کەواتە رۆحی یاساکان بەتەنیا یاسا نییە کە مۆنتسکیۆ هەوڵی بۆ داوە، بەڵکو ئەگەر ویستت لە راستییەکانی گەلێک تێبگەی، ئەوە پێویستە رۆحی یاساکان کە جەوهەری ئەو گەلە پێکدینن بناسیت و درکی پێبکەی. ئەمەش واتە زەرورەتی زانینی چۆنییەتی ئەو شتانەی کە یاساکانی لەسەر دانراوە و وردبوونەوە لێیان هەر لەسەرەتاوە.

ئەو پێناسەیەی مۆنتسکیۆ بۆ یاسا، لەسەر بونەوەری عاقڵ و بێ عەقڵ جێبەجێدەکریت، لەم بارەیەوە دەڵیت: (هەموو بونەکان یاسای خۆیان هەیە. خودا یاسای خۆی هەیە، جیهانی ماددی یاسای هەیە، مرۆڤ بونەرەرێکی عاقڵە و یاسای خۆی هەیە، زیندەوەرەکانیتریش یاسایان هەیە). سەرەڕای ئەمە، یاسا هەیە گوزارشت لەو پەیوەندییانە دەکات کە لەنێوان ئەم بوونانەدا هەیە. ئەو پێیوایە ئاڵۆزترین و زەحمەتترین یاساکان ئەوانەن کە پەیوەندییان بە مرۆڤەوە هەیە. مرۆڤ پێش بوونی یاسا رێکخراوەکان بۆ رەفتار و ژیانی کۆمەڵایەتی، یاسای تری هەبووە، یاسا سروشتییەکان رۆڵیکی گرنگیان بینیوە لە رێکخستنی ژیانی مرۆڤ. وێڕای ئەمە، بوونی مرۆڤی سەرەتایی، بە بۆچوونی مۆنتسکیۆ، مرۆڤ لە ئاژەڵ نزیک بووە.

مرۆڤ لە دۆخی سروشتی سەرەتاییدا لە مەعریفە سوودمەند نەبووە، سەرەڕای ئەوەی کە توانای هێنانەدی هەبووە. مرۆڤی سەرەتایی هەوڵیداوە بۆ پارێزگاریکردن لە مانەوەی خۆی و هێنانەدی ئاساییش لەم پێناوەدا، هەوڵیداوە لەگەڵ هەموو بارودۆخەکان بگونجێت بۆ هێنانەدی ئەم ئامانجەی. لەبەرئەوە پاڵنەری یەکەمی بەرەو هێنانەدی ئاساییش بووە بۆخۆی، بۆیە زۆر بەخێرایی وەک دڕندەیەکی لێهاتووە کاتێک هەستی بە برسێتی کردوود، یان دوچاری مەترسییەکی دەرەکی بۆتەوە. کەواتە ئەگەر یاسا گوزارشت بێت لە پەیوەندی نێوان راستییە هەبووەکان لە واقیعدا، ئەوە یەکەم یاسا لە یاسا سروشتییەکان بریتییە لە یاسای ئاساییش و ئاشتی. دوای هاتنەدی ئەم پێویستییە، لەسەر مرۆڤ پێویست بووە هەوڵبدات بۆ رازیکردنی حەز و زەوقەکانی لەرێگای پەیوەندیکردن بەوانیتر و هاوسەرگیریکردن. لە ئەنجامی ئەمە یاسای دووەمی سروشتی دەرکەوتووە کە بریتییەلە یاسای بەختەوەریی لە ئەنجامی پەیوەندیکردن بەوانیتر. پەیوەندیکردن، هاوسەرگیریی و وەچەنانەوە، بوونە هۆکاری دەرکەوتنی یاسای سێیەم، یاسای حەزی ژیانی کۆمەڵایەتی و پەیوەستبوون پێی. کاتێک کە عەقڵ گەشەی کرد و پێگەیشت، یاسای چوارەمی سروشتی دەرکەوت، بریتییەلە ئارەزووی عەقڵمەندانە لە ژیان لەناو کۆمەڵگادا. لە رێگای ئەم پلەبەندییە سروشتییە لە ناوخۆی مرۆڤدا لە پەیوەندییە کۆمەڵایەتییە سروشتییەکان، مرۆڤ چووە ناو یەکە کۆمەڵایەتییەکان و پێوەی پەیوەست بوو و هەڵسوکەوتی لەگەڵدا کرد.

**دووەم/ رێبازە کۆمەڵایەتییەکانی دەرکەوتنی کۆمەڵناسی یاسایی**

**-1 رێبازە فەلسەفییە میتافیزیقییەکان**

ئەم رێبازە سێ جۆر دەگرێتەوە: قوتابخانەی یاسای سروشتی، قوتابخانەی پەرەسەندنی مێژوویی و قوتابخانەی ئامانجی کۆمەڵایەتی.

* **قوتابخانەی یاسای سروشتی**

مەبەست لە یاسای سروشتی، بریتییەلە کۆمەڵێک رێسای رەفتاریی شاراوە لە سروشتدا کە جێگیرە و بەتێپەڕبوونی کات ناگۆڕێت و جیاواز نابێت لە شوێنێک بۆ شوێنێکیتر. لەبەرئەوە رێسای رەفتارە، واتە رەفتاری تاکەکانی کۆمەڵگا رێکدەخات. لەمەدا لەگەڵ رێسای یاسای دانراو و رێسای کۆمەڵایەتی دەگونجێت بەشیوەیەکی گشتی، هەروەها جیاواز دەبێت لەگەڵ رێسا سروشتییەکان کە وەسفی بوونەوەر دەکات، بەڵام وەکو قاعیدەیەک کە پەیوەندی نێوان پلەی گەرمی ئاو و کوڵانی رووندەکاتەوە کە ئەمە رێسایەکی شاراوەیە لە سروشتدا و جێگیرە و ناگۆڕێت، لەمەدا لەگەڵ رێسای سروشتی دەگونجێت کە لە سروشتدا رێسای جێگیر و نەگۆڕ هەیە پەیوەندی نێوان دیاردە سروشتییەکان رووندەکەنەوە، هەروەها لە سروشتدا رێسای نەگۆڕی تریش هەن کە رەفتاری تاکەکان لە ژیانی رۆژانەیان رێکدەخەن. ئەگەر ئەم رێسایە لە سروشدا هەبێت، ئەوە عەقڵی مرۆڤ دەیدۆزێتەوە یان نایدۆزیتەوە، هەمان بارودۆخیش بۆ ریسای سروشتی هەیە.

کورتەی بیرۆکەی ئەم قوتابخانەیە ئەوەیە کە یاسایەکی شاراوە هەیە لە سروشتی پەیوەندییە کۆمەڵایەتییەکان، بریتییەلە یاسایەکی جێگیر و نەگۆڕ، عەقڵ دەیدۆزێتەوە و بریتییەلە یاسای سروشتی ئەبەدی، وەکو هەموو ئەو یاسایانەی کە کۆنتڕۆڵی دیاردە کۆمەڵایەتییەکان دەکەن. هەروەکو جیهانی سروشتی ملکەچدەبێت بۆ یاسا جێگیڕ و نەگۆڕەکان، ئەوە جیهانی کۆمەڵایەتیش یەکێکیترە کە ملکەچدەبێت بۆ یاسا سروشتییەکان و بەو ئاڕاستەیەدا دەیبەن کە روودەدات و ئەرکی عەقڵی مرۆیی لەم بوارەدا بریتییەلە رۆچوونە نێو پەیوەندییە کۆمەڵایەتییەکان و جۆرەکانی رەفتاری مرۆیی و داڕشتنی یاسای دانراو بەپێی یاسای سروشتی. یاسای سروشتی بە قۆناغی جۆراوجۆردا رەتبووە لەوانە:

**یاسای سروشتی لای فەیلەسوفانی یونان و رۆمان**: بیرۆکەی یاسای سروشتی لە کۆندا لای فەیلەسوفانی یۆنانی دەرکەوتووە کاتێک تێبینی هەبوونی پەیوەندییە ناچارییەکانی نێوان دیاردە سروشتییەکانیان کردووە. لە فەلەک، زەوی، ئاو و هەوا و هەموو ئەوانەی ئەم شتانە دەیانگرنەوە، ئەم رێسایەیان گەڕاندۆتەوە بۆ هێزی باڵا کە بریتییەلە (سروشت). تێبینی بوونی لێکچوونی زۆریان کردووە لە هەڵسوکەوت و مامەڵەکانی خەڵک کە لە شیوەی سیستەمێکی لێکچوو دەردەکەون لە لای میللەتە جیاوازەکان. بۆ ئەوە رۆشتوون کە بڵێن رێسای سروشتی هەیە کە کۆنتڕۆڵی ئەم سیستەمە دەکات کە بریتییەلە رێسای سروشتی نەگۆڕ لە هەموو زەمەن و شوێنێکدا.

**یۆنانییەکان** جیاوازییان کردووە لەنێوان یاسای سروشتی و یاسای دانراو، بەوەی کە یاسای دانراو ئەوەیە کە گرووپ کاریپێدەکات و بەپێی ئەو دەڕوات، بەڵام یاسای سروشتی بریتییەلە نموونەی باڵا کە نموونەی کەمالە و عەقڵی مرۆیی دەیدۆزێتەوە بۆ دارشتنی یاسای دانراو لەسەر رێبازەکەی، یاسای دانراو یاسایەکی دادپەروەرە یان ستەمکارە بەپێی گونجانی یان جیاوازی لە یاسای سروشتی.

**رۆمانییەکان** جیاوازییان کردووە لەنێوان یاسای سروشتی و هەریەکە لە (یاسای مەدەنی) و (یاسای گەلان) کە هەردووکیان یاسای دانراون. هەندێکیان دەڵین یاسای گەلان بریتییەلە یاسای سروشتی. هەرچی **یاسای مەدەنییە** لە رۆمان ئەوە بریتییەلە یاسای دانراو، کە پەیوەندی رۆمانییەکان لەگەڵ یەکتری دەبەستێتەوە بە پشتبەستن بە داب و نەریتی رۆمانی کۆن. کاروبارە ئاڵۆزەکان دەگرێتەوە، ئەگەر پشتگوێخستنێک یان هەڵەیەک لە ئەنجامدانی هەر کارێک رووبدات ئەوە خاوەنەکە مافی لەدەستدەدات. بەڵام **یاسای گەلان** بریتییەلەو یاسا دانراوەی کە پەیوەندی بێگانەکان بەیەکتری و هەروەها پەیوەندییان بە رۆمانەکان دەگرێتەوە. ئەم یاسایە لە یاسای مەدەنی جیادەکرێتەوە بەسادەیی و دووری لە رۆتین و رێکارە ئاڵۆزەکان. رۆمان بنەماکانی ئەم یاسایەی لەسەر بنەما هاوبەشەکانی نێوان گەلە جیاوازەکان داناوە، کە گوزارشت لە پێداویستییە سەرەکییە هاوبەشەکانی نیوان خەڵک دەکات لە هەموو شوینێک، بە شێوەیەکی کرداری زۆر نزیک لە یاسای سروشتی دادەنرێت، هەر ئەمەشە وایکردووە کە هەندێکیان یاسای گەلان بە یاسای سروشتی ناوببەن، ئەگەرچی یاسای گەلان لە ئەسڵدا یاسایەکی دانراوە و جیاوازە لە یاسای سروشتی. رێبازێکی رۆمانی جیاوازی لەنێوان هەردوو یاساکە دەکات بە هێنانەوەی نموونەی سیستەمی کۆیلایەتی، کە یاسای گەلان بڕیاری لەسەر داوە، بەڵام یاسای سروشتی بڕیاری لەسەر نەداوە.

**یاسای سروشتی لای رێبازەکانی کڵێسا لە سەدەکانی ناوەڕاست:** بیرۆکەی یاسای سروشتی لە سەدەکانی ناوەڕاست لە ئەوروپا، شێوەیەکی ئایینی وەرگرت لەسەر دەستی پیاوانی کڵێسا. یاسای سروشتی بووە یاسای ئاسمانی، کە یاسای دانراوی لەسەر دادەنرێت. ئەگەر ئەم یاسایە هەروەکو یۆنانی و رۆمانەکان ناساندوویانە بەوەی یاسایەکی جێگیرە و ناگۆڕێت بەتێپەڕبوونی کات و لە شوێنێک بۆ شوێنێکیتر، ئەوە خودا دروستکەری سروشتە و ئەو دۆزیوەتییەوە.

هەندێکجیاوازی لەنێوان سێ جۆر یاسادا دەکەن، یاسای خودایی، یاسای سروشتی و یاسای دانراو یان مەدەنی. یاسای خودایی، خودا بەڕێوەیدەبات و دەگاتە خەڵک لە رێگای وەحی و هەست، باوەڕی پێدێنن بەشێوەیەک کە پشتبە بەڵگەی عەقڵی نابەستێت. بەڵام یاسای سروشتی نموونەی ئامانجێکە کە عەقڵی مرۆڤ دەتوانێت درکیپێبکات لە یاسای خودایی. یاسای دانراو ئەو یاسایەیە کە مرۆڤ دروستیدەکات کە پێویستە لەگەڵ بنەما و رێنماییەکانی یاسای سروشتی بگونجێت.

بیرۆکەی یاسای سروشتی رووبەڕووی رەخنەی زۆر بۆوە لە لایەن هەندێک لە فەیلەسوفانی سەدەی چواردەیەم، کە بووە هۆکاری لاوازبوونی بۆماوەیەک، بەلام فەقیهەکانی کڵێسا لە سەردەمی بوژانەوە بەرگرییان لێکرد و جارێکیتر پیرۆزییەکەی گەڕایەوە کە دەیناڵاند بەهۆی لەدەستدانی گرنگییەکەی.

**یاسای سروشتی لە سەدەکانی حەڤدە و هەژدە:** لە ماوەی سەدەکانی حەڤدە و هەژدە گرنگی یاسای سروشتی زیادیکرد، هۆکاری ئەمەش دەگەڕێتەوە بۆ ئەوەی کە ئەوروپا لەو کات قۆناغی نەتەوایەتی خۆی تەواوکرد و دەسەڵاتیکڵێسا کۆتایی هات. دەوڵەتی نوێی سەربەخۆ دروستبوون کە کەسیان دەسەڵاتدار نەبوون بەسەر ئەوانیتر، لێرەوە پێویستی بۆ رێسای رێکخستنی پەیوەندییەکانی نێوان ئەم دەوڵەتانە بەدەرکەوت، لە لایەکیتر، پێویستی بۆ رێسای رێکخستنی پەیوەندی فەرمانڕەوا بە فەرمانبەسەرکراوان لەنێوخۆی یەک دەوڵەتدا. یاسای سروشتی لەم دوو بوارەدا بەکارهات. سەربەخۆبوونی دەوڵەتان و نەبوونی دەسەڵاتێکی باڵا لەسەریان، پاڵیپێوەنان بۆ پەنابردنەبەر عەقڵ بۆ دانانی بنەمایەک کە پەیوەندییەکانی نێوان ئەو دەوڵەتانەی لەسەر دەوەستێت. بیرمەندەکان پێویستیان بە پاڵپشتیکردنی ئەو بۆچوونانە هەبوو کە بەعەقڵی خۆیان لایان پەسندبوو، لەبەرئەوە پەنایان بۆ بیرۆکەی یاسای سروشتی برد. دەرکەوتنی بنەمای سەروەریی دەوڵەت و سەربەخۆبوونی لە دەسەڵاتی کەنیسە(کڵێسا) وای لە هەندێکیان کرد کە وێنای ئەوەبکەن کە سەروەریی دەوڵەت، سەروەرییەکی رەهایە، بەواتای شتێک نییە کە دەوڵەت پابەند بکات بەرامبەر بە تاکەکانی. لە ئەنجامی ئەم ویناکردنە بۆ سەروەریی دەوڵەت، پێویستی بۆ بیرۆکەی یاسای سروشتی دەرکەوت وەک ئامرازێک بۆ دانانی سنوورێک بۆ ئەم سەروەرییە و پاراستنی تاکەکان لە سەرکوتکردنی دەوڵەت.

فەقیهی هۆڵەندی(**گرۆشیوس**) یەکەمین کەس بوو کە بیرۆکەی یاسای سروشتی لە سەدەمی نوێ بەدەرخست کە ئازادبوو لە خەسڵەتی ئایینی کە لە سەدەکانی ناوەڕاست بەشێک بوو لە بیرۆکەی ئایینی. (**گرۆشیوس)** یاسای سروشتی پێناسەکردووە بەوەی ئەو قاعیدەیە کە عەقڵ رایدەسپێرێت، کە حوکم بە ناوەڕۆکەکەی دەکەین کە کارێک بە ستەم دادەنرێت پەیماندەدەین بە دەرنەچوون لێی یان رێککەوتن بۆ پەسندکراوەکان. لەم یاسا سروشتییەدا ئامرازێک بۆ ئاڕاستەکردنی یاسای دانراو بەرەو دادپەروەریی وەرگیرا، بۆ کۆتایی هاتنی لە کۆنتڕۆڵی دەسەڵاتداران، بووە بانگەشەیەک بۆ بەستنی پەیوەندی دەوڵەتان لەگەڵ یەکتری لەسەر بنەمای یاسای سروشتی لە شەڕ و ئاشتیدا، لەبەرئەوە بە دامەزرێنەری یاسای نێودەوڵەتی دادەنرێت(گشتی) لەسەردەمی نوێدا. بەڵام گرۆشیوس کاتێک یاسای سروشتی جیاکردەوە دەبینین بڕیاریداوە لەسەر زۆر نەریت کە لەو سەردەمدا بەکاردەهات، سەرەرای ئەوەی کە زۆرداری و توندی تێدابوو. بڕیاری کۆیلایەتی و رێگەدان بە هەر کۆیلایەتییەکی مرۆڤ بۆ مرۆڤ و کۆیلەبوونی دەوڵەت. لە بنەرەتدا لای ئەو مرۆڤ ئازادە بەپێی یاسای سروشتی، بەڵام ئازادییەکەی لەدەستدەدات بەو شەڕەی کە پێی هەڵدەستێت، هەروەها دەتوانێت تەنازول بە ئازادییەکەی بکات بە گرێبەست. ئەگەر مرۆڤ بتوانێت تەنازول لە ئازادییەکەی بکات، ئەوە نەتەوەش دەتوانیت وابکات و خۆی بخاتە نێو بازنەی نەتەوەیەکیتر کە دەبێتە سەرداری و پارێزگاری و بەرگری لێدەکات.

یاسای سروشتی لەم دوو سەدەیەدا بڵاوبوونەوەیەکی زۆری بەخۆوەبینی و زۆر لە بیرمەندەکانیش بڕوایان پێی بوو. زۆربەیان وا سەیری ئەم یاسایەیان دەکرد کە رێسای تەفسیلی دەگرێتەوە و رووبەڕووی هەموو ئەو ئەو حاڵەتانە دەبێتەوە کە دوچاری ژیانی کرداری دەبێتەوە، حوکمە دادپەروەر و پەسندەکانی روونن، لەسەر ئەم بنەمایە یاسای سروشتی بووە یاسایەکی نموونەیی کامل. رۆڵی یاسادانەر لە دۆزینەوەی ئەم رێسایە و گواستنەوەی بۆ یاسای دانراو کورتکرایەوە.

لە ئەنجامی گەشەکردنی بیرۆکەی یاسای سروشتی لەسەر دەستی گرۆشیوس و فەیلەسوفانیتری ئەو سەردەم (رێبازی تاکگەرایی)، بەو پێیەی خەڵک دەستیانکرد بە دیاریکردنی رێسای یاسای سروشتی بۆ روونکردنەوەی ئەوەی کە پێویستە سیستەمی کۆمەڵایەتی پیی هەڵبستێت، لە رێگای توێژینەوە دەربارەی مافە سروشتییەکان کە مرۆڤ چێژی لێوەردەگرت بەرلەوەی بەشداربێت لە ژیانی کۆمەڵایەتی لەگەڵ ئەوانیتردا، بەپێی ئەوەی کە پێیدەڵێن (گرێبەستی کۆمەڵایەتی). ئەمانە ئاماژەیان بۆ ئەوەدەکرد کە مرۆڤ لە سەردەمی خۆڕسکی دەژیا، سوودمەند بووە بە مافە سروشتییەکانی بەپێی یاسای سروشتی، دواتر هەستاوە بە ئەنجامدانی گرێبەستیک کە بریتییەلە گرێبەستی کۆمەڵایەتی، سەردەمی خۆرسکی گواستەوە بۆ سەردەمی سیستەم.

شۆڕشی فەڕەنسی یارمەتی بەرزکردنەوەی یاسای سروشتی دا. کاتێک ئەم شۆڕشە هات نوێنەرانی گەل سوربوون لەسەر دەرکردنی(راگەیەنراوی مافەکانی مرۆڤ و هاووڵاتی)، وەک ئاگادارکردنەوەیەک هات بەوەی( بەلەبەرچاوگرتنی ئەم راگەیەنراوە، نەزانینی مافەکانی مرۆڤ یان لەبیرکردنی یان سوکایەتیپێکردنی بریتییەلە تاکە هۆکارەکانی ناخۆشی گشتی و گەندەڵی فەرمانڕەواکان. گرێبەست کرا لەسەر تۆمارکردنی راگەیەنراوی فەرمی کە مافەکانی مرۆڤ سروشتی پیرۆزن کە تەنازولکردن لێیان قەدەغەدەکات، تەنانەت ئەم راگەیەنراوە ئاماژە دەدات بەوەی کە تاکەکان دەستەی کۆمەڵایەتین بە ماف و ئەرکەکانیان، تاوەکو هەڵسوکەوتی دەسەڵاتەکانی یاسادانان و جێبەجێکردن زۆرترین رێزیان هەبێت بۆی. لە ماددەی یەکەمی ئەم راگەیەنراوە هاتووە:( خەڵک بە ئازادی لەدایکدەبن و یەکسانن لەبەرامبەر یاسادا). ماددەی دووەم: (ئامانجی هەموو کۆمەڵگایەکی سیاسی بریتییەلە پارێزگاریکردن لە مافە سروشتییەکانی مرۆڤ کە تەنازول ناکرێن). ئەم مافانە بریتین لە: ئازادی، خاوەندارێتی، ئاساییش و بەرگریکردنی چەوسانەوە. ماددەی چوارەم: (ئازادی بریتییەلە کردەی تەواو کە زیان بەوانیتر ناگەیەنێت). لەبەرئەوە هیچ کۆتوبەندێک بەکارنایەت بۆ مافە سروشتییەکانی هەموو تاکێک، تەنیا ئەو کۆتوبەندانەی کە بۆ هەموو ئەندامانی گرووپە. ئەم راگەیەنراوە بڕیاری فەرمی داوە کە بوونی مافە سروشتییەکان و لە ناوەڕۆکدا بڕیاری بوونی یاسای سروشتی دەگریتەوە، کە ئەو ئەم مافانەی بە مرۆڤ داوە.

رێبازی یاسای سروشتی دوچاری رەخنەیەکی توند بۆوە، لە ماوەی سەدەی نۆزدە، بووە هۆکاری گومانکردن لە دروستی و کەمبوونەوەی لایەنگرانی. ئەو رەخنەیەی کە ئاڕاستەی ئەم رێبازە کرا، ئەوەبوو کە لایەنگرانی بانگەشەیان دەکرد بۆ بوونی یاسای جێگیر و نەگۆڕ لە هەموو کات و شوێنێکدا. لایەنگرانی ریبازی مێژوویی دەڵێن هیچ یاسایەکی جێگیر نییە کە دەستبدات بۆ هەموو زەمەن و شوینێک، لەبەرئەوە یاسای دانراو لە کۆمەڵگایەک بۆ یەکیتر جیاواز دەبێت و پەرەدەسێنێت بە پەرەسەندنی بارودۆخی کۆمەڵایەتی. رەخنەیەکیتر کە ئاڕاستەی ئەم رێبازە کرا پەیوەندی بەوە هەبوو کە لایەنگرانی پێیان وابوو مافەکان سروشتین بۆ مرۆڤ بەم پێیەش رێبازێک لە دژی رێبازی تاکگەرایی دەرکەوت، کە بریتیبوولە رێبازی سۆشیالیستی.

لە ئەنجامی ئەو هێرشەی رووبەڕووی یاسای سروشتی بۆوە، بزووتنەوەیەکی رێبازیی نوێ دەرکەوت لە کۆتاییەکانی سەدەی نۆزدە، لە پێناو زیندووکردنەوەی بیرۆکەی یاسای سروشتی. فەقیه (**ستاملر**) بیرۆکەی (یاسای سروشتی خاوەن ناوەڕۆکێکی گۆڕاو) یان هەندێکجار پێی دەڵێن(خاوەن سنووری گۆڕاو)ی بڵاوکردەوە، کە گونجانێکە لەنێوان بیرۆکەی یاسای سروشتی جێگیر و رێنماییەکانی رێبازی میژوویی کە دەڵێن یاسا بەردەوام دەگۆڕێت. ستاملر ئاماژەی بۆ ئەوەکرد کە یاسای سروشتی نموونەیەکی باڵایە بۆ داد، لە بیرۆکەکەی جێگیرە، بەڵام لە ناوەڕۆکدا دەگۆرێت. کەواتە ئەگەر یاساکان لە کۆمەڵگایەک بۆ یەکێکیتر و لە کاتێک بۆ کاتێکیتر جیاوازن لەو رێسایانەی کە دەیگرنەوە، ئەوە لێرەدا شتێکی جێگیر هەیە و ناگۆڕێت لەسەرووی هەموو یاساکان کە بریتییەلە بیرۆکەی (یاسای دادپەروەر) کە ناگۆڕێت و بریتییەلە بوونی دادپەروەریی و پێویستە بێتەدی. بیرۆکەی جیاکاریی لەنێوان دادپەروەریی و ستەم و دروستکردنی رێسای یاسایی لەسەر بنەمای دادپەروەریی، بەردەوام لە هەستی خەڵکدا بوونی هەیە لە هەموو شوێنێکدا، بەڵام رێگای جیاکاریی لە نێوان دادپەروەریی و ستەم و وەسفکردنی هەندێک شێوەی رەفتار بە دادپەروەریی و هەندێکیتر بە ستەم، ئەوە جێگیری تێدانییە، چونکە کاریگەر دەبێت بە بارودۆخی هەر کۆمەڵگایەک، لەبەرئەوە ئەوەی بە دادپەروەریی دادەنرێت لە کۆمەڵگایەکدا ئەوە بە ستەم دادەنرێت لە کۆمەڵگایەکیتردا، بەڵام ئەم جیاوازی و گۆڕانە لە ناوەڕۆکی بیرۆکەی دادپەروەریی، بوونی خودی بیرۆکەکە نەفی ناکات لە هەموو کۆمەڵگاکان و مانەوەی بە تێپەڕبوونی کات.

بیرۆکەی یاسای سروشتی خاوەن ناوەڕۆکی گۆڕاو، رەخنەی لێگیرا، چونکە نموونەی باڵای بۆ داد رووخاند لە رێگای تەسلیمکردنی بە گۆڕانی ناوەڕۆکەکەی، واتە جیاوازی لە شوێنێک بۆ شوێنێک و لە ماوەیەک بۆ یەکێکیتر. هەندێک وادەبینن ئەو رەخنەی کە دەکرێت ئاراستەی ستاملر بکرێت بریتییە لەوەی کە هەوڵیداوە زاراوەی کۆنی یاسای سروشتی زیندووبکاتەوە، بە مانایەکیتر، ئەم یاسایە واتە لەماوەی دەرکەوتنی بیرۆکەکەی کۆمەڵیک بنەمای جێگیری جیهانییە و عەقڵ دەیدۆزێتەوە و کۆنتڕۆڵی یاسای دانراو دەکات. بەم شیوەیە تیۆری یاسای سروشتی خاوەن ناوەڕۆکی گۆڕاو، رەزامەندی ئەو فەقیهە نوێیانەی بەدەستنەهێنا کە باوەڕییان بە یاسای سروشتی هەبوو، لەبەرئەوە گەرانەوە بۆ یاسای سروشتی بە مانا تەقلیدییەکەی. بەڵام بەهەمان ئەو ئاڕاستەیەدا نەرۆیشتن کە لایەنگرانی پێشوو سەیری ئەم یاسایەیان دەکرد بەوەی یاسایەکی نموونەیی کاملە. واتە رێسایی تەفسیلی دەگریتەوە و رووبەڕووی هەموو ئەوانە دەبێتەوە کە دوچاری ژیانی کرداریی دەبێتەوە لە حاڵەتەکان و بڕیاری پەسندی بۆ دادەنیت.

لە پێناو ئەمەدا، لایەنگرە نوێکانی یاسای سروشتی ناوەڕۆکی ئەم یاسایەیان کورتکردەوە لەسەر ژمارەیەکی کەمی بنەما هاوبەشەکان لەنێوان کۆمەڵگا جیاوازەکان بە درێژایی تێپەربوونی کات، کە بە نموونەیەک بۆ دادپەروەریی دادەنرێت و خۆی لەسەر عەقڵە ساغەکان فەرزدەکات، لەبەرئەوە یاسای سروشتی لای ئەوان ئەحکامی کرداریی بۆ کێشەکانی ژیانی کۆمەڵایەتی بەدوورودرێژی ناگرێتەوە، بەڵکو ئیکتیفا دەکات بەئاڕاستەکردنی ئەو ئەحکامانەی کە مرۆڤ لە یاسای دانراودا دایدەنێت.

* **قوتابخانەی پەرەسەندنی مێژوویی**

ئەم قوتابخانەیە دەوەستێتەسەر دوو بنەما:

**یەکەم**/ یاسایەکی سروشتی گشتی جێگیر و نەگۆڕ بوونی نییە، بەلکو یاسا دەگۆڕێت و پەرەدەسێنێت بەپێی پێداویستییەکانی هەر نەتەوەیەک و بارودۆخەکەی. یاسا وەکو زمانە لە ژینگەیەکی کۆمەڵایەتیدا دەردەکەوێت و بۆخۆی گەشەدەکات، پەرەدەسێنێت بە کاریگەربوون بە هۆکارەکانی ژینگەی هەرێمی، هەوایی، جوگرافی، ئایینی، کۆمەڵایەتی، ئابووری و سیاسی. کەواتە یاسا لەدایکدەبێت و گەشەدەکات وەک روخسارێک لە رووخسارە کۆمەڵایەتییە جۆراوجۆرەکان. لە سەرەتای کارەکەدا لە شێوەی دابێکی جێگیرە لە کۆمەڵگادا، دواتر ئەم دابە پەرەدەسێنیت لەگەڵ پەرەسەندنی ئەو ژینگەیەی کە تییایدا دەرکەوتووە و ملکەچی ئەو بارودۆخە کۆمەڵایەتییە دەبیت کە حوکم بە ژینگەیە دەکات.

**دووەم/** مادام یاسا لە ژینگەدا دروستدەبیت و تیایدا پەرەدەسێنێت، ئەوە گەشەکردنی بەشێوەیەکی نا بەرجەستەکراو دەبێت. لە ویژدانی نەتەوە و کۆمەڵگاوە سەرچاوەدەگریت. کەواتە بۆ یاسا ئامانجیک نییە بەدەستیبهێنێت، ئیرادەیەکی عاقڵیش نییە بەڕێوەی ببات و بیگونجێنێت، بریتییەلەوەی پەرەدەسێنێت و پێش ناکەوێت.

* **قوتابخانەی ئامانجی کۆمەڵایەتی**

فەقیهی ئەڵمانی **فۆن ئیهرنج** بە رابەری ئەم قوتابخانەیە دادەنرێت. دەڵێت: یاسا بەبێ ئامانج و مەبەست پەرەناسێنیت، بەڵکو پەرەسەندن و دەرکەوتنەکەی بەپێی ئامانجێکی دیاریکراو دەبێت. لەبەرئەوە هۆکاری ئیرادەی مرۆیی لە پەرەسەندنی یاسادا، هۆکارێکی گرنگ و سەرەکییە و ناکرێت پشتگوێبخرێت. ئەم هۆکاری ئیرادەیە توند دەبێت و هەوڵیکی بەردەوامە تاوەکو یاسا بەرەو ئامانجی دیاریکراو ئاڕاستەدەکات.

ئیهرنج ئاماژە بۆ ئەوەدەکات کە گومانی تێدانییە راستییەک هەیە کە بریتییەلە: دیاردە سروشتییەکان ملکەچی یاسای سەبەبی دەبن، بەڵام دیاردە کۆمەڵایەتییەکان ملکەچی یاسای ئامانج یاخود پەرەسەندن دەبن. لەبەرئەوەی یاسا دیاردەیەکی کۆمەڵایەتییە، هەموو دیاردەیەکی کۆمەڵایەتیش ملکەچی یاسای ئامانج دەبن، بەم پێیە یاسا ئامرازێکە بۆ هێنانەدی ئامانج.

ئامانچ لە یاسا بریتییەلە پارێزگاریکردنی کۆمەڵگا لە رێگای سزا و پاداشت. لێرەوە دەبینین یاسا ئامرازێکی ئامانجداری روون و دیاریکراوە و هەوڵدەدات بەدیبهێنێت. لەم بوارەدا مرۆڤ کاریگەریی دەخاتەسەر ئەو یاسایە و پەرەسەندنەکەی دەگونجێنێت و هەوڵی بەدیهێنانی ئامانجەکەی دەدات تاوەکو یاسا بتوانیت داواکاریی و پێداویستییە پەرەسەندووەکان بەدیبهێنێت. لە راستیدا یاسا کاری مرۆڤە، ئەو دەیەوێت و لە پێناو هێنانەدی ئەوەی دەیەوێت هەوڵدەدات. گومانی تێدانییە لە بزوتنەوە گەورەکان کە بوونەتە هۆکاری پێشکەوتنی مرۆڤایەتی لەسەر بنەمای هەوڵ و تێکۆشان دروستبوونە و ئامانجەکانیان بەدیهێناوە، بۆنموونە: بزووتنەوە ئازادیخوازە جیاوازەکانی وەک ئازادکردنی کۆیلەکان و ئازادکردنی ئافرەتان....تد.

**-2 رێبازە زانستییە واقیعییەکان**

ئەم رێبازە ژمارەیەک تیۆریی کۆمەڵایەتی دەگرێتەوە، لەوانە تیۆری هاوکاریی کۆمەڵایەتی(التضامن الاجتماعي *Social Solidarity* -). فەقیهی فەرەنسی **لیۆن دۆجی** خاوەبی ئەم تیۆرەیە و پێی وایە هاوکاریی کۆمەلایەتی بنەمایەکە کە گرووپەکان لە دروستبوون و یاساکانی پشتیپێدەبەستێت. بنەمای ئەم تیۆرە رێبازێکی زانستی واقیعییە و پشدەبەستێت بە ئەزموون، تێبینیکردن و تۆمارکردنی واقیع.

ناوەڕۆکی ئەم تیۆرە ئەوەیە کە مرۆڤ لە کۆندا وەکو ئێستا ژیاوە لەگەڵ ئەوانیتر لە ژیانی کۆمەڵایەتیدا، کۆمەڵگا بەنیسبەتی ئەو، راستییەکی واقیعییە. لەسەر ئەم بنەمایە مرۆڤ ئەندامی گرووپی مرۆییە، بە سروشتی خۆی هەست بەبوونی کەسیی سەربەخۆی خۆی دەکات لە کۆمەڵگادا، لەبەرئەوەی پێویستی کەسایەتی و ئارەزووی تایبەتی هەیە، ئەوەش دەزانین کە ناتوانێت ئەو پێداویستی و ئارەزووانەی تێربکات، تەنیا ئەگەر لە سایەی ژیانێکی هاوبەشدا بژی لەگەڵ ئەوانیتر. کەواتە مرۆڤ هەست بەپێویستێتی بۆ گرووپ دەکات، لە هەمان کاتدا هەست بە بوونی کەسیی سەربەخۆ دەکات. لەم روانگەیەوە مرۆڤ بە تاکەکانی کۆمەڵگا دەبەسترێتەوە بە وابەستەبوونێکی هاوکاری، هاوکاریش لە روانگەی دۆجی بە راستییەکی واقیعی زانستی دادەندرێت. چەندی کۆمەڵگا مرۆییەکان پێشبکەون، بازنەی هاوکاری فراوانتردەبێت. ئەم وادەبینێت کە هاوکاریی کۆمەڵایەتی، لەنێوان بەشەرییەتدا هەیە بەشێوەیەکی گشتی، وێرای ئەوەی کە مرۆڤایەتی دابەشبووە بەسەر گرووپی جۆراوجۆر، کە نەتەوەی جیاوازن و هاوکاریی کۆمەڵایەتییان تێدادەردەکەوێت بەشێوەیەکی روون. ئەم هاوکاریی کۆمەڵایەتییە بەشێوەیەکی بەرچاو لە هەموو قۆناغەکانی مێژوو دەردەکەوێت. وەکو ئەو هۆزە کۆنانەی کە ئێستا نەماون بەوەی خەڵک کۆدەبوونەوە بۆ بەرگریکردن لە بوون و بارودۆخی ژیانیان، هەروەکو ئەمە لە چوارچێوەی خێزانیشدا بەشێوەیەکی زۆر روون دەردەکەوێت، کە هۆکارە پاڵنەرەکان تێیدا زیاترە لە جاران، بەوپێیەی هۆکاری خزمایەتی و ئایین دەرکەوتووە. دواتر هاوکاریی کۆمەڵایەتی لە شارەکان دەرکەوتووە، بەوپێیەی ئەو خێزانانەی رەچەڵەک، نەریت و عورفی وەکویەکیان هەیە کۆبوونەتەوە. لەکۆتاییدا، هاوکاریی کۆمەڵایەتی لە نەتەوەدا دەرکەوتووە، کە نموونەی شێوەیەکی نوێیە بۆ گرووپە شارستانییەکان، کە دەرکەوتنی بۆ کۆمەڵێک هۆکار دەگەڕێتەوە، لەوانە: یەکێتی یاسا، حکومەت، زمان، ئایین و نەریت...تد.

دۆجی ئاماژە بە ژمارەیەک هۆکار دەکات کە پاڵنەرن بۆ هاوکاریی کۆمەڵایەتی:

* پێویستی و بەرژەوەندی هاوبەش لەنێوان خەڵکدا هەیە ناکرێت بەدیبێن تەنیا لە رێگای هاوکاریی و ژیانی هاوبەش نەبێت.
* خەڵک جیاوازن لە پێویستییەکانیان و توانایان لە هێنانەدی ئەم پێویستییانە، دواتر هێنانەدییان روونادات تەنیا لە رێگای ئاڵوگۆڕکردنی خزمەتگوزارییەکان نەبێت لەنێوانیان.

دۆجی هۆکاری یەکەمی هاوکاریی ناودەنێت هاوکاریی بەلێکچوون(*Solidarity of Similarity*). ئەم جۆرە هاوکارییە ئەنجامی لێکچوونی خەڵک و هاوبەشی هەموویانە لە یەک پێویستی. لە پێناو ئەمەدا، هاوکاریی یەکتردەکەن بۆ هێنانەدی ئەم پێویستییانە، هەروەکو لە لای تاکەکانی یەک خێزاندا دەردەکەوێت. هۆکاری دووەم بە هاوکاریی دابەشکردنی کار ناودەبات(*Solidarity of division of labor*). ئەم جۆرە هاوکارییەش ئەنجامی جیاوازی خەڵکە لە پێویستی و تواناکانیان لە هێنانەدی ئەم پێویستییانە.

بیرۆکەی تیۆرەکەی دۆجی پشدەبەستێتەسەر ئەوەی مادام بەڵگەی پێویست هەیە بۆ ئەوەی کە هاوکاریی کۆمەڵایەتی بوونی هەیە، کەواتە ئەمە دەبێتە هۆی روودانی هێنانەدی بنەمایەکی دروست بۆ یاسا. لەبەرئەوەی کۆمەڵگا دروست نابێت تەنیا لەسەر بنەمای هاوکاریی و یەکگرتوویی نەبێت کە تاکەکانی پێکەوە دەبەستێتەوە، ئەنجامی ئەمەش زەرورەتی بوونی بنەمایەکی یاساییە کە مرۆڤی کۆمەڵایەتی بەپێی ئەمە رێدەکات. ئەم بنەمایە پاڵپشتی ئەوەدەکات کە نابێت کارێک ئەنجامبدرێت کە زیان بە هاوکاریی کۆمەڵایەتی بگەیەنێت، بەڵکو پێویستە هەموو کاربکەن لە پێناو هێنانەدی پێشکەوتنی ئەم هاوکارییە. دەجی وادەبینێت کە هەموو یاسایەک بەم گوزارشتە کۆتایی دێت، لەبەرئەوەی یاسای دانراو شەرعییەت و رەوایی نابێت تەنیا ئەگەر ئەو ئامانجەی کە هەوڵی بۆ دەدات بریتی بێت لە هێنانەدی ئەم بنەمایە یان پێشخستنی.

ئەم بنەما یاساییە کە لە هاوکاریی کۆمەڵایەتییەوە سەریهەڵداوە، دروستدەبێت بەپێی روودانی ئەم هاوکارییە، بەهەمان خەسڵەت دەردەکەوێت کە هاوکارییەکە هەیەتی. بەو واتایەی بنەمایەکی کۆمەڵایەتی و تاکەکەسییە. کۆمەڵایەتییە لە سروشت و بنەمایەکەی، چونکە لە پێناو رێکخستنی پەیوەندییەکان و وابەستەبوونە کۆمەڵایەتییەکان لە کۆمەڵگادا سەریهەڵداوە، لە هەمان کاتدا تاکەکەسییە، چونکە ویژدانی هەموو تاکەکان دەگرێتەوە، چونکە جێبەجێ ناکرێت تەنیا لەسەر ئەوان نەبێت. ئەم بنەمایە ناکرێت ملکەچ بن بۆی تەنیا بوونەوەرێکی خاوەن ئیرادە و ویژدان کە بریتییەلە مرۆڤ.

بنەمای یاسایی لای دۆجی، جێگیر و گۆڕاوە لە هەمان کاتدا، جێگیرە لەو ئەساسەی کە لەسەری دروستدەبێت(واتە دوو هۆکارەکەی دروستبوونی هاوکاریی کۆمەڵایەتی کە بنەموی دروستبوونی بنەما یاساییەکەیە). گۆڕاوە لە جێبەجێکردنە جیاوازەکانی کە جۆراوجۆرە بەپێی جۆراوجۆری ژینگە و خەڵک. لەسەر ئەم بنەمایە ئەرکی پیاوانی یاسا بریتییەلە دیاریکردنی بنەمای یاسایی بەپێی بارودۆخە جیاوازەکانی گرووپەکان کە بنەما یاساییەکان لە پێناو ئەوان دادەنرین.

بە پشتبەستن بەم تیۆرە نوێیە کە دەوەستێتەسەر هاوکاریی کۆمەڵایەتی، ئەوە مافە کەسییەکانی تاکەکان دەوەستێتەسەر ئەم یاسایە، چونکە مادام پێویستە هەموو تاکێک کاربکات بەپێی ئەم یاسایە، لە پێناو هێنانەدی هاوکاریی کۆمەڵایەتی، کەواتە هەموو تاکیک مافی کارکردنی هەموو ئەوانەی هەیە کە یارمەتیدەرن بۆ ئەم هاوکارییە. لەسەر ئەم بنەمایە مرۆڤ کۆمەڵیک مافی هەیە، بەڵام ئەم مافانە بە ئیمتیازات یان مافی کەسی دانانرێن کە خاوەنی بێت بەو پێیەی کە مرۆڤە، بەڵکو وادادەنریت کە دەسەڵات یاسای دانراوی پێدەدات وەک مرۆڤێکی کۆمەڵایەتی کە ئەرکی لەسەرە و دەبیت جێبەجێی بکات. لێرەوە دەکریت بڵێین مافی سروشتی تاکەکەسی بوونی نییە کە مرۆڤ لێی سوودمەندبیت، بەڵکو بنەمایەکی یاسایی هەیە لەسەر هەموو تاکێکی کۆمەڵگا جێبەجێدەکرێت کە هەڵسن بە رۆڵبینینی ئەرکەکانیان بەرامبەر ئەوانیتر، هەروەها مافیان هەیە کە ئامانج لێی هێنانەدی ئامانجی ئەداکردنی ئەرکەکەیانە. بەم پێیە دەبینین دۆجی لە هەموو هەڵسوکەوتێکدا پشتبە بنەمای یاسایی دەبەستیت، هیچ ملکەچبوونێک نییە تەنیا بۆ یاسا. هەمان بارودۆخ لەسەر دەوڵەت و وەزیفەکەی جێبەجیدەبیت، مادام ئامانج لە دەسەلاتی سیاسی بریتییەلە هێنانەدی یاسا، بەم شێوەیە مقەیەدە بە حوکمی ئەم یاسایە، بەوەی کاردەکات لەسەر هێنانەدی سەروەرییەکەی. لەبەرئەوەی دەوڵەت لەسەر بنەمای هێز وەستاوە، ئەوە هێزە شەرعیەتی نابێت، تەنیا ئەگەر رێکەوتوو بێت لەگەڵ یاسا. بەم شێوەیە وەزیفەی دەوڵەت یاساییە، لەبەرئەوە چلاکییەکانی نابێت لە بازنەی یاسا دەربچن. بەپێی ئەم پێوەرە، وەزیفەی دەوڵەت جیاکراوەتەوە بۆ وەزیفەی تەشریعی، قەزایی و ئیداری.

-**3 رێبازە تێکەڵاوەکان**

لە گرنگترین رێبازە تێکەڵاوەکان تیۆری (زانست و داڕشتن-العلم و الصياغة)ی فەقیهی فەڕەنسی (**فڕانسوا جینی**)ە. ئەم تیۆرە دەوەستێتەسەر ئەوەی کە بنەمای یاسایی لە دوو توخمی سەرەکی پێکدێت: **توخمی یەکەم** ماددی یان بابەتییە و ناوی ناوە زانست، کە بریتییەلە ماددەی یەکەم کە جەوهەری بنەمای یاسایی پێکدێنێت. **توخمی دووەم** شێوەییە کە بە داڕشتن ناوی دەبات، واتە ئەو چوارچێوەیەی کە ماددە یاساییەکەی تێدا دادەڕێژرێت تاوەکو توانای جێبەجێکردنی کرداری هەبێت. کەواتە یاسا لەلای جینی بریتییەلە زانست و داڕشتن.

جینی لە زانستدا، جیاوازی لەنێوان چوار هۆکاردا دەکات کە ئەمانەن:

1. **راستییە واقیعییەکان یان سروشتییەکان**

جینی وادەبینێت کە کۆمەڵێک راستی واقیعی یان سروشتی هەیە کە بەشدارن لە دروستکردنی ماددەی بنەمای یاسایی. مەبەستی لەو راستییانە کۆمەڵێک هۆکار و بارودۆخە کە چواردەوری تاکەکانی کۆمەڵگای داوە جا ئەم بارودۆخە ماددی بێت یان مەعنەوی، وەکو: بارودۆخی ژینگەیی، کەش و هەوا، شێ، شوێنی جوگرافی، پێکهاتەی جەستەیی، حاڵەتی دەروونی، ئایینی، سیاسی و ئابووری. ئەم هۆکارانە ئەگەر بنەمای یاسایی دروستنەکەن بەشێوەیەکی راستەوخۆ، ئەوە بەرادەیەکی زۆر لە دروستبوونیدا بەشدارن، ئەمەش کرێکی روونە، چونکە بنەما رەفتاری تاکەکانی کۆمەڵگا بەڕێوەدەبات و پەیوەندییە یاساییەکانی ناوی رێکدەخات، ئەم پەیوەندییانە بەرهەمی بارودۆخی کۆمەڵگان.

1. **راستییە مێژووییەکان**

ئەو پەرەسەندنانە دەگرێتەوە کە سیستەمە یاساییە جیاوازەکان پێیدا تێپەڕیون، هەروەها ئەو سیستەمە یاساییانە چیان لەسەربووە لە رابردوودا. جینی وادەبینێت کە ناکرێت ئاستی کاریگەریی ئەو راستییە مێژووییانە پشتگوێ بخەین لە دروستبوونی رێسا یاساییەکان. جۆرێک لە جێگیریی پێداون بەو ئیعتیبارەی کە بەرهەمی ئەزموونەکانی رابردووە. بۆنموونە: سیستەمی هاوسەرگیریی، لە رێکخستنی ئێستادا کاریگەرە بەوەی لە رابردوودا بۆمان ماوەتەوە لەو رێسایانەی کە هاوسەرگیریی ملکەچی رێسا کۆمەڵایەتییەکان دەکەن، جا ئایینی بووبێت یان زەمەنی. هەروەها سیستەمی خاوەندارێتی لەگەڵ هەموو ئەو رۆڵانەی کە پێیداتێپەڕیوە، بە بەهێزترین پاڵپشتەکانی بۆ دەدۆزینەوە لە پەرەسەندنی مێژوویی بۆ سیستەمی خاوەندارێتی.

1. **راستییە عەقڵییەکان**

مەبەست لێی کۆمەڵێک راستییە کە عەقڵ لێی دەربازبووە لە سروشتی مرۆیی و بارودۆخی ژینگەیی، کە بە رۆڵی خۆی بەشداربووە لە دروستکردنی بنەمای یاسایی. بۆنموونە: لە هاوسەرگیرییدا، جینی وادەبینێت کە سیستەمی هاوسەرگیریی کاریگەردەبێت بەوەی کە عەقڵ فەرزی دەکات لە زەرورەتی پشتبەستنی هاوسەرگیرییەکە بە ئیرادەی ئازادی هەردوو لا(ژن و پیاو)، هەروەها گەیشتن بە جێگیریی تاوەکو ئامانجە مەبەستدارەکە جێبەجێدەبێت، کە بریتییەلە دروستکردنی خێزان و پاڵپشتییە بەهێزەکانی.

1. **راستییە نموونەییەکان**

ئەو نموونە باڵایانە دەگرێتەوە کە مرۆڤ کێشاویەتی بۆ بوژانەوەی یاسا و بەرەوپێشبردنی، ئەم نموونە باڵایانە لە سۆزەوە سەرچاوەیان گرتووە نەوەک لە بیرکردنەوە. کەواتە نموونە باڵاکانیش کاریگەریی خۆیان هەیە لەسەر بنەمای یاسایی کە سەرچاوەکەیان باوەڕ و سۆزە نەوەک عەقڵ. بەتێڕوانین لەوەی کە راستییە نموونەییەکان دروستدەبن و کاریگەریش دەبن بە بارودۆخی کۆمەڵایەتی، ئایینی، سیاسی و ئابووری کۆمەڵگا ئەمە وا لە رێسا یاساییەکان دەکەن کە بگۆڕێن لە کات و شوێندا. باشترین نموونە بۆ ئەمە لە سیستەمی هاوسەرگیریدا، دەبینین لایەنگرانی پایەداریی هاوسەرگیریی و بەرەوپێشبردنی جیاوازن لەنێوان بنەمای هاوسەرگیریی یەکلایەنە یان فرەیی، لەنێوان هاوسەرگیریی تاهەتایی یان کۆتاییهێنانی بە تەڵاق.

**بەشی سێیەم: کۆمەڵناسی یاسایی لە ئەمریکا**

کۆمەڵناسە ئەمریکییەکان بەشدارییەکی بەرچاوییان هەبووە لە لێکۆڵینەوەی یاسا و پەرەپێدانی لەبەر رۆشنایی تیشکخستنەسەر ئەرکە سەرەکییەکەی یاسا و بەتایبەتیش لە کۆمەڵگای نوێدا. ئەم ئەرکە خۆی لە جێبەجێکردنی کۆنترۆڵی کۆمەڵایەتیدا دەبینێتەوە، بۆیە لیکۆڵینەوەکانیان لە بواری یاسادا، لە رێگای چارەسەرکردنی بابەتی کۆنترۆڵی کۆمەڵایەتییە. لێرەدا بۆچوون و بەشدارییەکانی هەندێک لە کۆمەڵناسە ئەمریکییەکان دەخەینەڕوو:

**یەکەم/** **ئیدوارد** **رۆوس**

**رۆوس** لە کتێبی کۆنتڕۆڵی کۆمەڵایەتیدا بەشیکی تایبەتی تەرخانکردووە بۆ رۆڵی یاسا لە کۆنتڕۆڵی کۆمەڵایەتیدا. ئاماژە بۆئەوەدەکات کە خەسڵەتی یەکەمی سیستەمی کۆمەڵایەتی ئەوەیە کە خەڵک لەگەڵ یەکتری یان لە ماڵ و موڵکیان رووبەڕووی یەکتر نەبنەوە. خەسڵەتی دووەم لەو بەرپرسیارێتیانەدا رووندەبێتەوە کە مرۆڤ پێویستە هەوڵی بۆبدات، چ بەرێگای سروشتی کە پێویستی بە رێککەوتن یان گرێبەست نییە، بۆنموونە: بەرپرسیارێتییەکانی خێزانداری، یاخود بەرێگای رێککەوتن و گرێبەست، هەروەکو ئەو حاڵەتەی لە گرێبەستەکاندا هەیە. ئەم دوو خەسڵەتە کە سیستەمی کۆمەڵایەتی پێی هەڵدەستیت، نموونەی جەوهەری ئرکی یاسان لە کۆنترۆڵی کۆمەڵایەتیدا. یاسا دوو ئەرکی سەرەکی هەیە، ئەمانەن:

1. ملکەچکردن و رەدعکردنی ئەو کەسانەی دەستدرێژی دەکەنەسەر ئەوانیتر، چ بۆسەرخۆیان یان ماڵ و موڵکیان.
2. ناچاری و رقی ئەو کەسانەی کە دژی رێککەوتن و گرێبەستەکانن و پابەندییان نابن، دژی هەموو بەها و یاساکانی کۆمەڵگان.

**رۆوس** وادەبینێت لە گرنگترین تایبەتمەندییەکانی سزا یاساییەکان کە جیای دەکاتەوە لە سزاکانیتر کە کۆمەڵگا بەکارییان دێنێت، بەریتییەلەوەی کە مشتومڕ و رەتکردنەوەی نییە و توند و مادییە. خەڵک بەرامبەری یەکسانن وێڕای جیاوازی جۆرەکانیان. دەکرێت پابەندی بۆ یاسا بێتەدی لە ریگای پێشکەشکردنی پاداشت بەو کەسانەی پابەندی یاسا دەبن و نممونەیەک دەبن بۆی. هەرچەندە رۆوس وا دەبینێت کە ئەمە کاریکی ئاسان نییە. ئاماژە بۆ ئەوەدەکات ئامانج لە واژووکردنی سزای یاسایی لەسەر کەسی لادەر، بریتییەلە دوورخستنەوەی ئەو کەسە لە ئانجامدانی سەرپێچی یاسایی لە داهاتوودا، هەروەها پاراستنی کۆمەڵگا لەو کەسە لادەرانەی کە ئارەزوویان لە کردەوەی تاوانکاریی هەیە کە زیان بەوانیتر دەگەیەنێت. مەبەستی لە (تاوانبارە شاراوەکان-المجرمون الکامنون) ئەو کەسانەن کە مەیل و ناخی تاوانکارییان هەیە کە بەشاراوەیی دەمێننەوە بێ ئەوەی لە واقیعدا جێبەجێبکرێت. ئەگەر دەرفەتییان بۆ بڕەخسێت ئەوە بێ هیچ بەربەستێک تاوان ئەنجامدەدەن.

**رۆوس** لە کۆتایی لێکۆڵینەوەکەیدا گەیشتە ئەوەی کە ئامرازەکانی کۆنتڕۆڵی کۆمەڵایەتی بۆ دوو سەرچاوەی سەرەکی دەگەڕێنەوە:

**یەکەم**: پابەندی ئەخڵاقی کە دەوەستێتەسەر رێسا کۆمەڵایەتییە ئەخڵاقییەکان کە بەشێوەیەکی تیلقائی دروستدەبن لە نموونەی دابەکان، عورفەکان، نەریت و ...تد.

**دووەم**: دانراوی سیاسی لە نموونەی ئەو بنەما دانراوە دیاریکراوانەن کە تیشک دەخەنەسەر یاسا، ئەم رێسا یاساییانە دەستە پسپۆڕییە خاوەن دەسەڵاتەکان لە کۆمەڵگادا دایدەنێن.

**دووەم/ پۆڵ لاندس**

**لاندس** بیرۆکەکانی خۆی دەربارەی یاسا لە بەشێکدا بەناوی (یاسا و حکومەت لە کۆنترۆڵی کۆمەڵایەتی- لە کتێبی کۆنتڕۆڵی کۆمەڵایەتی1956) بڵاوکردەوە. تیایدا ئاماژە بۆ ئەوەدەکات دەزگا کۆنتڕۆڵە نا فەرمییەکان کە کۆمەڵگا سەرەتاییەکان لە کۆنەوە کارییان پێکردووە، لە ئێستادا بۆ کۆنتڕۆڵکردنی مرۆڤی سەردەم بەس نین، بەڵکو هەندێک رێکخستنی کۆمەڵایەتی وەک خێزان و دەستە ئایینییەکان کاریگەرییان دژیەکە لە کۆنتڕۆڵی کۆمەڵایەتیدا، بەڵام حکومەت تا ئێستا کاریگەریی کارای خۆی پاراستووە لە پڕۆسەی کۆنتڕۆڵی کۆمەڵایەتیدا. بەتێڕوانین لەوەی کە مەدەنیەت زۆر ئاڵۆزبووە، لەبەرئەوە حکومەت لە ژیانی نوێدا گرنگی رۆژ دوای رۆژ زیاتر دەبێت. تاکە رێکخراوە کە دەتوانێت ئەم ئەرکە بۆ پاراستنی تەواوی ئەندامانی کۆمەڵگا لە لادانی ئەوانیتر جێبەجێبکات.

**لاندس** بەراوردی لەنێوان دەسەڵاتی یاسا و دەسەڵاتی داب و نەریت کردووە، گەیشتۆتە ئەوەی کە یاسا لە ئاستی فراواندا کاریگەریی هەیە، سەرەرای بەهێزی کاراییەکەی کاتێک بەراورد دەکرێت لەگەڵ داب و نەریت، رێککەوتنی کۆڕا و پێزانینی هەیە. وێڕای ئەمانە هەندێک داب و نەریتی کۆمەڵگا پێگەیەکی گران و گرنگیان هەیە، لەبەرئەوە یاسادانەران لەنێو یاسا دانراوەکاندا جێیانکردوونەتەوە. ئەگەر وا روویدا دژیەکیەک لەنێوان عورف و یاسادا هەبێت، ئەوە مرۆڤ هەست بە هێزی داب و نەریت دەکات و لەسەرووی یاسا دایدەنیت. ئەمە واتە یاسادانان رووبەڕووی سەختی زۆردەبێتەوە لە گۆڕانی نەریت و عورفە چەسپاوەکان ئەگەر لەگەڵییان نەگونجێت.

**سێیەم/ ماکیڤەر**

**ماکیڤەر** باسی بابەتی یاسای کردووە لەکاتی باسکردنی جۆرەکانی رێسا رەفتاری و سزا پەیوەستەکانی. رێسا یاساییەکان لە تێڕوانینی ئەودا، بە یاسا وەکویەکەکان دادەنرێن کە سزای کۆتایی تیایاندا نموونەی سزای ماددییە، وەک: پێبژاردن یان لەسێدارەدان بێ کۆت و مەرج، ئەمەش بریتییەلە یاساکانی دەوڵەت. یاسا بەبۆچوونی **ماکیڤەر** ئامرازێکی سەرەکییە بۆ پاراستنی سیستەم و هێنانەدی ئاسایش و دادپەروەریی لەنێوان خەڵک، بەبێ یاسا ناکرێت وێنای بوونی سیستەم بکەین، بەبێ سیستەم خەڵک پابەند نابن و دوچاری لادان دەبن لە ژیانی کۆمەڵایەتیدا.

ژیانی سەرەتایی لە کۆمەڵێک سیستەم پیکهاتبوو کە کۆمەڵێک رێسای رێکخستنکاری تایبەت بەڕێوەی بردووە، کە خەڵک بەپیرۆزییان زانیوە، لەبەرئەوە یاسای سەرەتایی یاسایەکی سروشتی نەبووە، بەڵکو نموونەی یاسا کۆمەڵایەتییە پابەندییەکان بووە لە شێوەی داب و نەریتەکان، عورفەکان و پێوەرەکانی رەفتار. ئەم رێسا سیستماتیکییە بۆ کۆمەڵگا، بەو پیوەرانە دادەنرێن کە گرووپێک لە خەڵک بڕیاریان لێداوە بۆ کۆنترۆڵکردنی رەفتاری ئەندامانی گرووپەکە لە رووی پەیوەندییەکانیان لەگەڵ یەکتری و هەروەها پەیوەندییان بە گرووپ وەک گشت. ئەم رێکخستنانە، مانای پابەندییان لەخۆگرتووە، دژی مەیلە دوژمنکارییەکان بەرامبەر بە ئەوانیتر دەوەستێت. ئەم یاسا کۆمەڵایەتییانە لە یەک خاڵی گرنگدا لێکدەچن، لەبەرئەوە فەرمانەکانی شیاوی دەرچوونن، لە پێناو ئەمەدا پێویستە رێکاری پێویست و تایبەت هەبێت بۆ پاراستن و پاریزگارییکردن لێی لە جۆرە جیاوازەکانی سزاکان کە ئامانجی رێگریکردنی دەرچوونە لەو رێسایانە.

هیچ بارودۆخێکی رەفتاریی تاعەت و پەرستنێکی ئوتۆماتیکی لەخۆی ناگرێت، بەبێ لادان لە رێساکان. رۆڵی کۆمەڵگا لەمەدا دیاریدەکرێت لە پاڵپشتیکردنی رێساکان و گرتنەبەرییان لە رێگای پیادەکردنی فشار و کۆنتڕۆڵ لەسەر ئەو کەسەی کە سەرپێچی لێدەکات و لێی دەردەچێت. نموونەی کۆنتڕۆڵکردن لە سزای کۆمەڵایەتی، بەشێوەیەکی گشتی ئاماژەیە بۆ سزای تایبەت کە کۆمەڵگا فەرزی دەکات لەسەر هەموو ئەوانەی کە سەرپێچی رێساکان دەکەن.

کۆمەڵگای نوێ جیاوازی دەکات لەنێوان نەریت و یاسا. گرنگی یاسا لە کۆمەڵگا نوێکاندا بەتێڕوانین لە ململانێکانی نێوان تاکەکان و خراپی گونجانی نێوان چینە کۆمەڵایەتییەکان خۆی دەبینێتەوە، لەبەرئەوەی بیروباوەڕ و رێگا میللییە کۆنەکان ناتوانن پاساوانی و دەستەبەریی سەقامگیریی بەشێوەیەکی بەردەوام بکەن. لەبەرئەوە دەوڵەت بەو ئیعتیبارەی خاوەنی دەسەڵاتە لەسەر بەرژەوەندیی گشتی، بەم سیفەتەوە تەدەخول دەکات بۆ بڕیاردان لەوەی کە چی پێویستە بکرێت، یان بەکارهێنانی هێزی یاسا بە ئامرازە جێبەجێکارییەکانیتر. ئەرکە سەرەکییەکانی یاسا لای **ماکیڤەر** ئەمانەن:

1. پارێزگاریی لە سیستەمی سەرەکی کە بۆ تەواوی خەڵک ئاسایش و دادپەروەریی لەناو کۆمەڵگادا دەێننەدی.
2. رێکەوتن و گونجان لەنێوان بەرژەوەندییەکان کە تاکەکان و گرووپەکان لەسەری ناکۆکن، ئەگەر هەوڵە جیاوازەکان، دوور لە یاسا، نەتوانن چارەسەری بکەن، بەوپێیەی زیان بە بەرژەوەندییەکانی ئەوانیتر نەگەیەنن.

**بەشی چوارەم: کۆمەڵناسی یاسایی لە ئەوروپا**

یاساناسان و کۆمەڵناسانی ئەوروپی، بەتایبەتی فەڕەنسی رۆڵییان هەبووە لە دەرخستن و بەرەوپێشبردنی کۆمەڵناسای یاسایی، لەوانە:

**یەکەم/ ئەمیڵ دۆرکهایم**

کۆمەڵناسی فەڕەنسی **دۆرکهایم** رۆڵێکی گرنگ و سەرەکی لە بونیادنانی کۆمەڵناسی یاسایی لە ئەوروپا هەبوو، ئەمەش لە کتێبە بەناوبانگەکەی(دابەشکردنی کاری کۆمەڵایەتی) و کتێبی (دوو یاسا لە پەرەسەندنی سزا). بەشدارییەکانی لە بواری روونکردنەوە رەسەنەکانی پەیوەست بە یاسا خستۆتەڕوو.

**دۆرکهایم** بەشداربووە لە دەرکەوتنی کۆمەڵناسی یاسایی نەسەقی لە رێگای لێکۆڵینەوەی نێوان جۆرەکانی یاسا و شێوە کۆمەڵایەتییەکان، هەروەها کۆمەڵناسی یاسایی تەفازولی بۆ کۆمەڵگا گشتگیرەکان. کتێبی دابەشکردنی کاری کۆمەڵایەتی کە بە خاڵی سەرەتای لێکۆڵینەوەی پەیوەندی نێوان شێوە کۆمەڵایەتییەکان و جۆرەکانی یاسا دادەندرێت، تیایدا **دۆرکهایم** بڕیاری ئەوەی داوە کە هێمای گوزارشتکردن لە هاوکاریی کۆمەڵایەتی بریتییەلە یاسا. شێوەکانی هاوکاریی رەنگدانەوەیان دەبێت لە یاسادا، دەکرێت پۆلێنی یاسا بکرێت لەبەر رۆشنایی پۆلێنکردنی شێوەکانی هاوکاریی کۆمەڵایەتی. هاوکاریی میکانیکی *Mechanical Solidarity* یان هاوکاریی لە رێگای لێکچوون، هەروەها هاوکاریی عەزوی *Organic Solidarity* یان هاوکاریی لە رێگای جیاوازی. پێناسەی یاسا دەکات بەوەی ئەو رێسایەیە کە سزای رێکخراوی هەیە. جۆری ریکخستنی یاسایی بەرامبەر بە جۆری هاوکاریی کۆمەڵایەتی دیاریکردووە، جۆری رێکخستنی یاسایی لە دوو جۆری سزا رێکخراوەکان دەردەکەوێت. کەواتە ئەو یاسایەی لە هاوکاریی میکانیکییەوە سەرچاوەدەگریت خاوەنی سزای دامرکاندنەوە(القانون الرادع-*Repressive law* (، بەڵام ئەو یاسایەی لە هاوکاریی عەزوییەوە سەرچاوە دەگرێت ئەوە سزای قەرەبووکردنەوەی هەیە(القانون التعویضي*Restitutive law*- ). یاسای رادع سزایەک دەگرێتەوە کە لە رێگای کۆمەڵگاوە بڕیاری لێدەدرێت لە شێوەی سزای لەسێدارەدان یان سزایی جەستەیی وەک بێبەشبوون لە ئازادی یان سوکایەتیپێکردنی کۆمەڵایەتی، بەڵام سزای تەعویزی کاروبارەکان دەگەڕێنێتەوە بۆ بارودۆخی پێشووی و گەڕاندنەوەی کردە بۆ ئەو جۆرەی کە لێی لاداوە یان داماڵینی لە هەموو رەوایەتییەکی کۆمەڵایەتی.

**دۆرکهایم** لەنێوان یاسای رادع و هاوکاریی میکانیکی هەروەها لەنیوان یاسای تەعویزی و هاوکاریی عەزوی هاوتەریبی یەکترکردووە، بەوەی سزای رادع و یاسای سزادان ئامانجیان پاراستنی لێکچوونە کۆمەڵایەییە سەرەکییەکانە، ئەو تاوانەی کە سەرکوت و رەدع دەکرێت، ئەو تاوانەیە کە هاوکاریی میکانیکی هەڵدەوەشێنێتەوە، سوکایەتییەکە دژی کۆ هۆشیاریی و نموونەی باڵا. لەسەر ئەم بنەمایە چەندی هاوکاریی میکانیکی لە کۆمەڵگا هەبێت، تاک زیاتر دەگونجیت لەگەڵ کۆمەڵگای هاوتا بەبێ ناوەندگیریی. یاسای رادع دەردەکەوێت و یاسای تەعویزی تێدەپەڕێنێت و پێچەوانەی ئەمەش، سزا تەعویزییەکان جیاوازییەکانی ناو کۆمەڵگا لە وەزیفە پسپۆڕییەکان دەپارێزێت لە رووی چالاکییە تاکەکەسییەکان. کەواتە یاسای تەعویزی دابەشکردنی کاری کۆمەڵایەتی مسۆگەر دەکات. **دۆرکهایم** پێیوایە وا باشترە هاوکاریی میکانیکی و عەزوی بگوازرێتەوە بۆ قۆناغە مێژووییەکان بۆ پەرەسەندنی کۆمەڵگا، ئەم قۆناغانەی بە پلەکانی پێشکەوتنی ئەخڵاقی داناوە.

**دۆرکهایم** بۆ سەلماندنی راستی بۆچوونەکەی سەبارەت بە مێژووی یاسا، جەخت لەوەدەکاتەوە کە چەندی کۆمەڵگا کۆن بێت، جۆرەکانی سزای رادعی هەیە، بەلام کۆمەڵگا زۆر پەرەسەندووەکان ئەم جۆرە سزایەی تێدا کەمترە، تەعویز جێگای رەدع دەگرێتەوە. ئەگەر بەراوردێک بکەین لەنێوان جۆرەکانی عورفی کۆمەڵایەتی لە کۆمەڵگای مەسیحی لەگەڵ یاساکانی سەدەکانی ناوەڕاست، دواتر یاساکانی سەردەمی نوێ، دەکرێت بەوە بگەین کە سزاکان پلەبەپلە سوکتربوونە چەندی سزا تەعویزییەکان جێگای سزا رادعەکانیان گرتۆتەوە.

لە کتێبی (یاسا لە پەرەسەندنی سزا)دا دەوڵەتی جیاکردۆتەوە لە هەر پەیوەندییەکی سەرەکی بەهاوکاریی عەزوی و تیشکی خستۆتەسەر رۆڵی سەربەخۆی دەوڵەت وەک هۆکاریک لە پەرەسەندنی سزاکان. توندی سزاکان زیاتر کارا و کاریگەر بن، کاتێک دەسەڵاتی ناوەندی بەشێوەیەکی بەهێزبێت. پێویستە جیاکاریی بکرێت لەنێوان پێکهاتەی جۆری کۆمەڵایەتی و دەستەی حکومەت. بەپێی تیۆرەکەی دوو هۆکاری سەربەخۆ هەن لە پەرەسەندنی سزاکان، کە بەشیوەی سەربەخۆ کاردەکەن، یان ئاڕاستەی دژی یەکیان هەیە لە هەندێک کاتدا.

**دۆرکهایم** پرسی کۆمەڵناسی یاسایی تەفازولی بە پۆلینکردنی جۆرە جیاوازەکان لەگەڵ یەکتری خستۆتەڕوو، لێکۆڵینەوەی لە نەسەقە یاساییەکانی بەرامبەر هەر یەکێک لەو جۆرانە کردووە. پۆلێنی نموونە سەرەکییەکانی بۆ کۆمەڵگای گشتگیر کردووە، کە یاسادانەر تیایدا دەتوانێت ئیندیماج بکات بۆ دروستکردنی کۆمەڵگا نوێکان. نموونەی کۆمەڵگا گشتگیرەکانی جیاکردۆتەوە، بەم شێوەیە:

1. جۆری کۆمەڵگای سادەی فرە بەش، کە لە خێڵی دوابەدوای یەک پیکدێت.
2. جۆری کۆمەڵگای فرە بەش کە تیایدا ژمارەیەک هۆز ئیندیماج دەکەن.
3. جۆری کۆمەڵگای فرە بەش کە بەگرێبەستداریی جیادەکرێنەوە، نموونەی شار و یەکێتی هۆزەکان.
4. جۆری کۆمەڵگای رێکخراو، پەسندی جۆرەکانی پێشوو دەکات کە پێکدێت لە وەکالەت و دەستەکان، تاکەکان دەبنە ئەندامی گرووپەکان بەپێی سروشتی چالاکییە کۆمەڵایەتییەکانیان، ئەم جۆرە پەسندی جۆری پەرەسەندوو دەکات.

**دۆرکهایم** پێیوایە هەر جۆرێک لە جۆرەکانی کۆمەڵگای گشتگیر کە لەسەرەوە ئاماژەی پێکرا، بونیادی ئایینی، یاسایی و ئابووری خۆیان هەیە. بۆنموونە: تەوتەمییەت لە جۆری یەکەمدا دەدۆزینەوە، لەکاتێکدا ئایینی هۆزایەتی لە جۆری دووەمدا هەیە، هەروەها ئایینی نەتەوەیی جۆری سێیەم جیادەکاتەوە، بەشێوەیەکی بەشی لە جۆری چوارەمیشدا هەیە، دوای ئەمە دەبێتە ئایینی گشتی.

سەبارەت بە نەسەقی یاسایی، لە جۆری یەکەمدا پەیوەستە بە بیرۆکەی تابوو، بەڵام لە جۆری دووەم و سێیەم یاسا تەنیا مۆرکێکی ئایینی هەیە، دوایی دەبێتە عیلمانی و هەرێمی. بەتەواوی ئایین لە یاسا جیادەبێتەوە لە جۆری چوارەم.

**دووەم/ نیقۆلا تیماشیف**

**تیماشیف** ئاماژە بۆ ئەوەدەکات کە یاسا هەر لە سەردەمەکانی کۆنەوە بە بابەتێکی زانستی دانراوە پێیدەڵێن فقه. ئەم زانستە ژمارەیەکی زۆر لقی هەیە. ئەو پێیوایە کۆمەڵناسی یاسایی زانستێکی کۆن نییە، بەڵام گرنگیپێدانیکی هاوبەش هەیە لەنێوان هەریەک لە زانستی فقه و کۆمەڵناسی یاسایی، جیاوازی ریگای لێکۆڵینەوە و شێوازەکان، جیاوازی دروستکردووە لەو مەعریفەیەی کە لەنێوانیان کۆدەکرێتەوە.

لە تێڕوانینی ئەودا، کۆمەڵناسی یاسایی بریتییەلە زانستی داڕشتنی یاساکان، هەوڵ بۆ دۆزینەوەی ئەو یاسایانە دەدات کە دەستەبەرێکی سروشتی زانستییان هەیە لە پەیوەندییان بە یاسا. یاسا برتیتییەلە هێزی کۆمەڵایەتی، وەزیفە کۆمەڵایەتییەکەی لە فەرزکردنی پێوەرەکانی رەفتاری کۆمەڵایەتی لەسەر ئیرادەی تاک دەردەکەوێت. بەڵام فقه هەوڵی لیکۆڵینەوەی ئەم پێوەرانە دەدات بەپێی بوونیان لە کات و شوێنی وەک یەکدا. هەر پێوەرێک بە جیا تەفسیردەکات، لەبەرئەوەی پێوەرە رەفتارییەکان لە شێوەی نادیار پۆلێندەکرێن. پڕۆسەی پۆلێنکردنی ئەم پێوەرانە لە گرووپە ورد و دیاریکراوەکاندا لە وەزیفەی فقهی تیۆرییە. لەم رێگایەوە **تیماشیڤ** هەوڵیداوە بابەتی کۆمەڵناسی یاسایی دیاریبکات، ئاماژە بۆ ئەوەدەکات کە راستییەک هەیە ناکرێت پشتگویبخرێت، کەئەم راستییە بەشێوەیەکی روون و بەهێز پەیوەستە بەم پێوەرانە، سەرەڕای ئەوەی کە نموونەی بابەتی کۆمەڵناسی یاساییە. ئەم راستییە لە لیکۆڵینەوەی رەفتاری مرۆیی لەناو کۆمەڵگادا دەردەکەوێت، ئەم پێوەرانە تەحەکوم بە رەفتار دەکەن و چوارچێوە گشتییەکەی دیاریدەکەن. لەمەوە دەگەینە ئەوەی کە پێوەرە یاساییەکان بریتین لەوەی کە چوارچێوەی رەفتارەکانی مرۆڤ لەناو کۆمەڵگا دیاریدەکەن و لەم چوارچێوەیەدا هەموو هەڵسوکەوتەکان روودەدەن.

کەواتە یاسا دەبێتە یەکێک لە ئامرازەکانی هەماهەنگی و رێککەوتنی کۆمەڵایەتی، لەبەرئەوە سیستەمی یاسایی دەبێتە بەشێک لە سیستەمی کۆمەڵایەتی و بەشێوەیەکی بەردەوام یاسا ئاڕاستە دەکات بۆ داڕشتنی رەفتاری تاکەکان بەپێی ئەو نموونانەی کە پێشتر بونیادنراون. لە لایەکیتر دەکریت بڵێین، سیستەمی یاسایی تەواوی سیستەمی کۆمەڵایەتی پێکناهێنیت، چونکە هەندێک بارودۆخ هەیە کە رێککەوتن و هاوشێوەیی لەناو چوارچێوەی کۆمەڵایەتی تیدا روودەدات بەبێ پشتبەستن بە یاسای دانراو، بەڵام لەرێگای نەریت و ئەخلاقە هەبووەکانی کۆمەڵگا.

مادام لێرەدا پشتبەستنێکی ئاڵوگۆڕکراو هیە لە بەکارهێنانی ئامرازەکانی هەماهەنگی و توافوقی کۆمەڵایەتی، ئەمە پاڵنەر دەبێت بۆ گەڕان بەدوای ئەو هۆکارە راستەوخۆیەی کە دەبێتە هۆی لێكچوون و هاوشێوەیی لە جۆرەکانی رەفتاریی مرۆیی. رەفتاری یاسایی یان ئەخڵاقی، یاخود ئەو رەفتارەی لەسەری راهاتوون یان هەر رەفتاریک کە دەوەستێتەسەر بنەمای هاوشێوەیی، هەموو ئەمە ئاماژەیە بۆ ئەوەی کە پڕۆسەیەکی سەرەکی و زیندوو هەیە کە خۆی لە فەرزکردنی کۆمەڵیک نموونەی دیاریکراو لە رەفتاریی کۆمەڵایەتی دەبینێتەوە، لە چوارچیوەی کۆمەڵایەتی گشتی سەرچاوەی گرتووە. ئەمە لە ناوەڕۆکدا دەبێتە دیاردەیەکی کۆمەڵاتی، کە مەبەستی کۆتایی بریتییەلە ئاراستەکردنی رەفتاریی مرۆیی بەشێوەیەک کە بگونجێت لەگەڵ کیانی کۆمەڵایەتی هەبوو. بەمانایەکیتر، ئراستەکردنی رەفتاری مرۆیی بەهەمان ئەو ئاڕاستەی کە رەزامەندە و هەوڵدەدات بۆ هێنانەدی یاسا.

لێرەوە بەو ئەنجامە دەگەین کە ناوەڕۆکی کۆمەڵناسی یاسایی وەک ئەوەی کە **تیماشیف** بۆی چووە پشدەبەستێت بە دیاردەی کۆمەڵایەتی کە پێیدەڵێن یاسا، یاساش تیشک دەخاتەسەر دوو رەگەزی سەرەکی: ئەخڵاق و هێز. کەواتە ئەو پیوەرە رەفتارییانەی کە فەرزدەکرێنە سەر ئیرادەی تاکەکان تەنیا لە یاساوە نایەن، بەڵکو لە ئەخلاق و عورفیشەوە دروستدەبن، ئەمەش دەمانگەیەنیت بەوەی کە ئەخڵاق، عورف و یاسا هێزێکی ئەخڵاقین، ئەوە دروستدەکەن کە پێی دەڵێن ئەخڵاقیات. لە لایەکیتر، هێزی یاسا و فشاری یاسایی لەسەر رەفتاری مرۆیی لە مومارەسەی فعلی و راستەقینەی دەسەڵاتی کۆمەڵایەتی رێکخراو دەردەکەوێت، لەگەڵ ئەوەشدا لە هەندێک حاڵەتدا دەسەڵاتی کۆمەڵایەتی رۆڵ و چالاکییەکانی خۆی مومارەسەدەکات بەبێ پشتبەستن بە ئەخڵاقیات، ئەمەش لە بارودۆخی فرمانڕەوایی ئیستبدادی دەردەکەوێت. کەواتە هەم ئەخڵاقیات و هەم یاساش دەتوانن رۆلی پێوەری کۆمەڵایەتی بۆ رەفتاریی مرۆیی بگێڕن، لەبەرئەوەیە یاسا لە تێڕوانینی **تیماشیف** بەشێکی هاوبەشە لەنیوان بازنەی ئەخلاق و هێز. لەم روانگەیەوە کۆمەڵناسی یاسایی دەستدەکات بە لیکۆڵینەوەی دیاردەکانی ئەخڵاقیات و هێز، لە هەمان کاتدا لێکۆڵینەوەی بەشە هاوبەشەکەی نێوانیان دەکات کە بریتییەلە یاسا.

**تیماشیف** ئاماژە بە دوو رێگای توێژینەوە دەکات لە بابەتی کۆمەڵناسی یاسایی: تیبینیکردن و ئەزموونگەریی. تێبینیکردن دابەشدەبێت بۆ:

1. رۆچوون و شیکردنەوەی وردی ویژدان و عەقڵی نەتەوە دەگرێتەوە کە ئەمە پەیوەستە بە یاسا.
2. تێبینیکردنی رەفتاریی ئاشکرای مرۆیی کە یاسا دیاریدەکات دەگرێتەوە. ئەم تێبینییە گواستنەوەی رێسای یاسایی لە واقیعی کۆمەڵایەتی دەدۆزێتەوە، هەروەها دوورکەوتنەوەی خەڵک لە یاسا کۆنەکان و دەرکەوتنی پێوەرە نوێکان، کە جێگەی ئەو پێوەرانە دەگرنەوە کە یاسای نوسراو لەخۆیاندەگرێت. وەزیفەی جەوهەری کۆمەڵناسی لیرەدا زانینی ئەو پێوەرە رەفتارییانە نین کە دەگۆڕێن، بەڵکو ناسینی ئەو واقیعەی کە پێوەرەکە تیایدا دەگۆڕیت و رۆدەچێت، هەروەها لێکۆڵینەوەی هەموارکردنی جۆرەکانی یاسای نوسراو لە رێگای ململانێ لەگەڵ دیاردەکان و بونیادە کۆمەڵایەتییە هەبووەکانیتر، هەموو ئەمانەش بە ئامانجی هێنانەدی هاوسەنگی، گونجان و رێککەوتن لەناو ژینگەی کۆمەڵایەتی.

هەرچی ئەزموونگەرییە دەکرێت بێتەدی لەرێگای تاقیکردنەوەکان. **تیماشیف** ئاماژە بۆ ئەوەدەکات ئەو ئەزموونانەی کە هەریەکە لە زانایان(کارسۆ و پیاگێت) ئەنجامیانداوە، کە کۆمەڵیک تاقیکردنەوەبوون بۆ لێکۆڵینەوەی عەقڵییەتی یاسایی لە لای باڵقبووان، ئەنجامی تاقیکردنەوەکان ئاماژە بە مانەوەی عەقڵییەتی سەرەتایی دەکات کە دەوەستێتەسەر تۆڵەسەندنەوە و بڕوابوون پێی، ئەم عەقڵییەتە بۆتە بنەمایەکی سەرەکی لە یاسای تاوانکاریی تەنانەت لە سەردەمی نوێماندا.